1Cwiicheⁿ cwii ndii' jnaⁿ Jesús Capernaum, tjaaⁿ, tueⁿ'eⁿ ts'o̱ndaa Judea. Teinoom cwiicheⁿ nantyjaa' jndaa Jordán. Tjomndyennda' cwii tmaaⁿ' nn'aⁿ yuu na m'aaⁿ. Quia jo' t'mo̱o̱ⁿ nda̱a̱na cha'xjeⁿ na quich'eeⁿ. 2Majuu xjeⁿ'ñeeⁿ tquie'cañom nn'aⁿ fariseos na m'aaⁿ na ñe'cal'ana xjeⁿ jom. Ta'x'eena nnoom: —¿Aa matsa̱'ntjomna' na tsaⁿs'a nntseityueeⁿ'eⁿ ljeii na tocoom ñ'eⁿ scoom'm? 3Jom t'o̱o̱ⁿ, tsoom nda̱a̱na: —Juu ñ'oom na tqueⁿ Moisés, ¿ljo' matsona' na cal'a'yo'? 4Quia jo' jluena: —Moisés tquiaaⁿ na wanaaⁿ na nntyuii' ljeii na toco tsaⁿs'a ñequio scoom'm. Ndo' tsaⁿscu nnco'ñoom cwiicheⁿ ljeii na matsona' na macanda̱ cwito̱ⁿ'ndyena ñ'eⁿ saaⁿ'aⁿ. 5T'o̱ Jesús nda̱a̱na, tsoom: —Cwe' ee na 'o jeeⁿ quie' n'om'yo', jo' na seiljeii Moisés ñ'oomwaa'. 6Sa̱a̱ cantyjati xuee na to̱' Ty'o̱o̱ts'om na tqueeⁿ cha'tso, s'aaⁿ tsaⁿs'a ñ'eⁿ tsaⁿscu. 7Ndo' tsoom: "Macwe' jo' na n'ndii tsaⁿs'a tsotyeeⁿ, tsoñeeⁿ, cha tyeⁿ nnc'oom ñ'eⁿ scoom'm, 8ndo' wendyena ñe'cwii sei' nla'xmaⁿna." Jo' chii meiiⁿ na we ts'aⁿ ñejla'xmaⁿna sa̱a̱ je' ñecwii ts'aⁿ cwiluiindyena. 9Ndo' nc'e na luaa', seijndaa'ñe nquii Ty'o̱o̱ts'om na ñecwii ts'aⁿ cwiluiindyena, jo' chii ticatsona' na cwe' ts'aⁿ nntseityuii' na luaa' cwiluiindyena. 10Ndo' quia na tquiennda'na na waa w'aa, nquiee nn'aⁿ na cwila'jomndye ñ'eⁿ Jesús jla'lcwii'ndyennda'na juu ñ'oomwaa'. 11Tsoom nda̱a̱na: —'Ñeeⁿ juu ts'aⁿ na nntseityuii' ljeii na toco ñ'eⁿ scuu' ndo' nncoco ñ'eⁿ cwiicheⁿ yuscu, tsaⁿ'ñeeⁿ waa jnaaⁿ' nnom scuu' nc'e na matsona' cantyja 'naaⁿ' na cwe' m'aaⁿya ñequio cwiicheⁿ yuscu. 12Ndo' mati xeⁿ m'aaⁿ cwii yuscu na nntseityuii' ljeii na toco ñ'eⁿ saa' ndo' nncoco ñ'eⁿ cwiicheⁿ tsaⁿs'a, majo'ti matseijndaa'ñena' na waa jnaaⁿ' na m'aaⁿ ñ'eⁿ cwiicheⁿ tsaⁿs'a. 13Ndo' tyonquiocho nt'om nn'aⁿ yocanch'u na m'aaⁿ Jesús na catioom l'o̱o̱ⁿ nacjoona. Sa̱a̱ nn'aⁿ na cwila'jomndye ñ'eⁿñê jla'tia'na nn'aⁿ na tquiocho yocanch'u'ñeeⁿ. 14Quia nty'iaa' Jesús na ljo' cwil'ana, seilioo'ñê ñ'eⁿndyena. Tsoom nda̱a̱na: —Ca'ndye'yo' na quiontyjaa' yocanch'um'aⁿ' ja. Tilacu'yo' joona, ee yuu na matsa̱'ntjom Ty'o̱o̱ts'om macanda̱ nnc'ooquiee'ndye nn'aⁿ na ntyjaandye ja cha'na cwil'a yocanch'u. 15Ñ'oom na mayuu' matsjo̱o̱ nda̱a̱'yo', meiⁿcwi'ñeeⁿcheⁿ ts'aⁿ na ntyjaañe Ty'o̱o̱ts'om cha'na ntyjaandye yocanch'u ja, ndo' mañequiaañe na matsa̱'ntjom Ty'o̱o̱ts'om juu, tsaⁿ'ñeeⁿ nnda̱a̱ nncjaaquiee'ñê cantyja na maTsa̱'ntjom Ty'o̱o̱ts'om. 16Quia jo' to'ñoom yocanch'u'ñeeⁿ naquii' l'o̱o̱ⁿ. Tioom l'o̱o̱ⁿ nacjoona na tio'naaⁿñê joona. 17Tjatjati Jesús nato. Ndo' cwii tsaⁿs'a maleinom na jndyontyjaa' jom. Jndyoco' xtye jo nnoom. Tso: —'U Maestro na ya ts'aⁿndyu', ¿ljo' macaⁿna' na cats'aa cha nntseixmaⁿya na ticantycwii na nncwa'ndo̱'a? 18Ndo' tso Jesús nnom: —¿Chiuu na matsu' na ya ts'aⁿndyo̱ ja? Macanda̱ nquii Ty'o̱o̱ts'om cwiluiiñê na ljo'. 19'U mantyji' ljeii naqui na matsa̱'ntjoom. Matsona': "Tinc'om'ya' ñ'eⁿ cwiicheⁿ ts'aⁿ. Tintsei'cue' ts'aⁿ. Tinch'uee' 'naaⁿ' ts'aⁿ. Tintseineiⁿ' ñ'oom na cwe' cantu nacjoo' ts'aⁿ. Tiñenquiu'nn'aⁿ' ts'aⁿ. Catseit'maaⁿ'ndyu' tsotye' ñ'eⁿ tso'ndyo'." 20Tsaⁿ'ñeeⁿ tsoom nnom Jesús: —Maestro, cha'tso ñ'oommeiⁿ' matseicanda̱ya xjeⁿ na cachjoondyo̱cha̱ⁿ. 21Jesús nty'iaaⁿ'aⁿ nnom tsaⁿ'ñeeⁿ. S'aana' na jeeⁿ wi' ts'oom juu. Tsoom nnom: —Cwii waa na matseitjo̱o̱na' 'u. Cja', cajnda̱a̱' cha'tso 'naⁿ'. S'om'ñeeⁿ quiaa' nda̱a̱ ndyeñeeⁿ'. Quia jo' nnc'oom' na tyandyu' nandye cañoom'luee. Ndo' caljoya ts'om' nawi' na nntjom' hasta meiiⁿ xeⁿ nntseicuee'na' 'u. Candyo'tsei'jomndyu' ñ'eⁿndyo̱. 22Jnda̱ na jñeeⁿ ñ'oomwaa' quia jo' jeeⁿ sei'ndaa'na' ntyjeeⁿ. Tjaaⁿ na chjoo' ts'oom ee jeeⁿ jndye 'naaⁿ'aⁿ niom. 23Quia jo' taqueⁿ Jesús nda̱a̱ nn'aⁿ na m'aⁿ nacañom'm na cwila'jomndye ñ'eⁿñê. Tsoom nda̱a̱na: —Nn'aⁿ na tyandye jeeⁿ ndya' jndei'na' na nñe'quiandyena na nntsa̱'ntjom Ty'o̱o̱ts'om joona. 24Jnda̱ na jndyena ñ'oomwaa', seitsaⁿ'na' joona. Quia jo' tsonnaaⁿ'aⁿ nda̱a̱na: —'O nn'aⁿya, joo nn'aⁿ na quit'maⁿ n'om 'naⁿ jeeⁿ jndei'na' na nñe'quiandyena na nntsa̱'ntjom Ty'o̱o̱ts'om joona. 25Jndei'tina' na nncju'ñecje cwii tsaⁿtya na nntsa̱'ntjom Ty'o̱o̱ts'om jom, nchiiti na nncwicandii'ñe quioo' camello tsue' x'e tsei'nchquia. 26Jnda̱ na jndyena ñ'oomwaa' yacheⁿ seiñ'eeⁿ'ñ'eⁿna' joona. Ta'x'eendye cheⁿnquieena nda̱a̱ ntyjeena, jluena: —Quia jo' ¿'ñeeⁿ ts'aⁿ nnda̱a̱ nlui'n'maaⁿñe? 27Nty'iaa' Jesús nda̱a̱na, tsoom: —Tijoom canda̱a̱ nncwji'n'maaⁿñe cheⁿnquii ts'aⁿ. Macanda̱ nquii Ty'o̱o̱ts'om nnda̱a̱ nncwji'n'maaⁿñê ts'aⁿ. Ee tjaa'naⁿ cwii na xocanda̱a̱ nnts'aaⁿ. 28Ndo' tso Pedro nnom Jesús: —Aa ndi' Ta, jâ jnda̱ 'ndya̱a̱yâ cha'tso 'naaⁿyâ na cwitsaantyjo̱o̱yâ naxeⁿ'. 29Tso Jesús nda̱a̱na: —Candye'yo' nntsjo̱o̱ ñ'oom na mayuu'cheⁿ. Meiⁿcwi'ñeeⁿcheⁿ ts'aⁿ na ma'ndii waa', oo ti'nquio oo ndyencjo, oo tsotye, oo tsondyee, oo scuu' oo ntseinda, oo ndyuaa' nc'e na matseijomñe ñ'oom na mañequia na macwji'n'maaⁿñe Ty'o̱o̱ts'om nn'aⁿ, 30juu tsaⁿ'ñeeⁿ tiempomeiiⁿñe nnco'ñoom siaⁿnto ndii'cheⁿ l'aⁿ'aⁿ, ti'nquioom, ndyencjoom, loñeeⁿ, ntseinaaⁿ, ndyuaaⁿ'aⁿ ñequio na nnta'wi' nn'aⁿ jom. Sa̱a̱ ncuee na cwii nndyona', ticantycwii na nncwanoom'm. 31Ee jndye nn'aⁿ m'aⁿ na cwila'tiuu nquiee na t'maⁿ cwiluiindye, sa̱a̱ nncue'ntyjo̱ na nncju'cjena' joona. Ndo' jndye nn'aⁿ m'aⁿ na maju'cjena' sa̱a̱ nda̱nquia nntseiwendyena' joona. 32Jesús ñequio nn'aⁿ na cwila'jomndye ñ'eⁿñê, ñjomndyena nato na cwi'oona Jerusalén. Jom wjaajñeeⁿ jo nda̱a̱na. Jeeⁿ matseiñ'eeⁿ'na' joona ndo' cwicatyuena na cwi'oontyjo̱na naxeeⁿ'eⁿ. Quia jo' tjei'ño̱o̱ⁿ nn'aⁿ na canchoo'wendye, to̱o̱ⁿ'o̱ⁿ na matseineiiⁿ nda̱a̱na chiuu waa na nntjom nqueⁿ. 33Tsoom: —Queⁿ'yo' cwenta, macwitsaawaaya Jerusalén. Ndo' ja na cwiluiindyo̱ ts'aⁿ na jnaⁿ cañoom'luee nñequiaa ts'aⁿ cwenta ja luee ntyee na cwiluiitquiendye, ñequio nn'aⁿ na cwit'mo̱o̱ⁿ ljeii na tqueⁿ Moisés na nla'jndaa'ndyetyeⁿna na nnc'io̱ ndo' nñe'quiana cwenta ja luee nn'aⁿ na nchii judíos. 34Ndo' naⁿ'ñeeⁿ nneiⁿ'ncona ndo' njñomna ndaajnaⁿ' ja. Nntjaa'na ja ñ'eⁿ tjaⁿtsei' ndo' nla'cuee'na ja. Sa̱a̱ xuee jnda̱ ndyee nncwa'ndo̱'xco̱. 35Quia jo' ntseinda Zebedeo, Jacobo ñ'eⁿ Juan tquiontyjaa'na Jesús, jluena: —Aa ndi' Ta, l'ue n'o̱o̱ⁿyâ na nñequiaa' cwii naya na cwitaaⁿyâ njom'. 36Tsoom nda̱a̱na: —¿Ljo' l'ue n'om'yo' na cats'aa 'o? 37T'o̱o̱na nnoom, jluena: —Quia jnda̱ mam'aaⁿ' yuu na matseit'maaⁿ'ñena' 'u, quiaa' na cwii jâ nncwacatyeeⁿ ntyja' ntyjaya ndo' cwiicheⁿ jâ nncwacatyeeⁿ ntyjatymaaⁿ'. 38Quia jo' matso Jesús nda̱a̱na: —'O maxjeⁿ ticala'no̱ⁿ'yo' ljo' cwitaⁿ'yo' no̱o̱ⁿ. Na wi't'maⁿ na nncwino̱o̱ⁿ, ¿aa nnda̱a̱ nnaⁿndyo'? ¿Aa nnda̱a̱ nljoya n'om'yo' na nla'cwjee nn'aⁿ 'o cha'xjeⁿ na jnda̱ ljoya ts'o̱o̱ⁿ na nla'cuee'na ja? 39Joona t'o̱o̱na, jluena: —Nnda̱a̱. Tsoom nda̱a̱na: —Mayuu' macaⁿna' na mañejuu nawi' na nncwino̱o̱ⁿya, nncwi'nom'yo'. Ndo' macaⁿna' na caljoya n'om'yo' na nla'cwjee nn'aⁿ 'o cha'na cwiljoya ts'o̱o̱ⁿ na nla'cuee'na ja. 40Sa̱a̱ nchii nnco̱ tseixmaⁿya na nntseijndaa'ndyo̱ 'ñeeⁿ juu nncwacatyeeⁿ ntyjaa'a ntyjaya oo ntyjatymaaⁿ'. Nquii Ty'o̱o̱ts'om nñequiaaⁿ naya'ñeeⁿ nda̱a̱ nn'aⁿ na jnda̱ seijndaa'ñê na nnto'ñoom juuna'. 41Ndo' joo nquindye naⁿ'ñeeⁿ na cwila'jomndye ñ'eⁿ Jesús to̱'na tyola'wjeena we nc'iaana Jacobo ñ'eⁿ Juan. 42Jo' chii Jesús tcwaaⁿ joona, tsoom nda̱a̱na: —'O manquiu'yo' nn'aⁿ na cwiluiitquiendye cwii cwii tsjoomnancue cwila's'andyena nda̱a̱ nn'aⁿ na cwitsa̱'ntjomna. Ndo' nn'aⁿ na cwiluiit'maⁿndye cwiqueⁿna xjeⁿ nn'aⁿ na m'aⁿ nacje 'naaⁿna. 43Sa̱a̱ nchii laa'ti' nl'a'yo' quii'ntaaⁿ'yo'. Ee meiⁿcwi'ñeeⁿcheⁿ 'o na ntyjaa' ts'om na nnc'oom na t'maⁿñe quii'ntaaⁿ'yo', tsaⁿ'ñeeⁿ matsona' na jom candi'ntjoom nda̱a̱'yo'. 44Ndo' 'ñeeⁿ juu quii'ntaaⁿ'yo' na maqueⁿ ts'om na juu nlco'nnomna' jo nda̱a̱'yo', matsona' na cateijndeii 'o. 45Ee ja na cwiluiindyo̱ ts'aⁿ na jnaⁿ cañoom'luee jndyo̱o̱ na nndi'ntjo̱ⁿya nda̱a̱ nn'aⁿ, nchii na nndye'ntjom nn'aⁿ no̱o̱ⁿ. Ndo' jndyo̱o̱ na nñequiaandyo̱ na c'io̱ na nntio̱o̱ⁿya jnaaⁿ nn'aⁿ na jndyendye cha nndyaandyena jnaaⁿna na waa. 46Ndo' tquiena tsjoom Jericó. Jnda̱ jo' majaacalui' Jesús ñequio nn'aⁿ na cwila'jomndye ñ'eⁿñê ndo' ñequio cwii tmaaⁿ' nn'aⁿ na jndyendye. Juu xjeⁿ'ñeeⁿ wacatyeeⁿ tsaⁿnchjaaⁿ' Bartimeo 'ndyoo nato. Jom jnda Timeo. Macaaⁿ ljo' na nleil'uee'ñê. 47Quia na jñeeⁿ na mawinom Jesús ts'aⁿ Nazaret, to̱o̱ⁿ'o̱ⁿ na matseixuaⁿ, tsoom: —'U Jesús, na cwiluiindyu' tsjaaⁿ David na jndyowicantyjoo', c'oom' na wi' ts'om' ja. 48Jndye nn'aⁿ jla'tia'na jom na catseicheeⁿ, sa̱a̱ jom yacheⁿ tyotseixuaatyeeⁿ, tsoom: —'U, na cwiluiindyu' tsjaaⁿ David na jndyowicantyjoo', c'oom' na wi' ts'om' ñ'eⁿndyo̱. 49Jesús tjameintyjeeⁿ'eⁿ, tsoom: —Cwaⁿ'yo' jom. Quia jo' tcwaⁿna tsaⁿnchjaaⁿ', jluena nnoom: —C'om't'maaⁿ'ndyu' ts'om'. Quicantyja' ee macwaaⁿ 'u. 50Ndo' jom cwe' tju'toom liaa na wanjoom'ñê, teicantyjaaⁿ, tjaaⁿ na m'aaⁿ Jesús. 51Tax'ee Jesús nnoom: —¿Aa waa na nntsa' ja? T'o̱ tsaⁿnchjaaⁿ', tsoom: —Jeeⁿ 'u Ta, l'ue ts'o̱o̱ⁿ na nleitquioya. 52Tso Jesús nnoom: —Cja'to'. Jnda̱ n'maⁿ' nc'e na matsei'yu' ñ'eⁿndyo̱. Mañoom' teitquioom'm. Tjantyjo̱o̱ⁿ naxeⁿ' Jesús na ty'ety'etina nato.
Marcos 10


1Quia jo' to̱' Jesús na tyotseineiiⁿ ñ'oom tjañoom' nda̱a̱ naⁿ'ñeeⁿ. Tsoom: —Tyom'aaⁿ cwii ts'aⁿ. Jnoom'm l'o̱o̱ ta̱uva nnom tyuaaⁿ'aⁿ. S'aaⁿ tiom ndiocheⁿ nnom ntjoom'm. Mati s'aaⁿ cwii peila na nnc'oocue ndaa na jnda̱ 'ndiindyena ta̱'ñeeⁿ. Na macanda̱ s'aaⁿ cwii tatsiaⁿndye yuu na nnts'aa ts'aⁿ cwenta ntjoom'm. 'Ndo' teijneiⁿ tyuaaⁿ'aⁿ nt'omcheⁿ nn'aⁿ na nl'a ts'iaaⁿ, jnda̱ jo' tjayaaⁿ cwiicheⁿ ndyuaa. 2Quia na jnda̱ tquie ntjom, jñoom cwii mosoom'm yuu m'aⁿ nn'aⁿ na cwil'a ts'iaaⁿ tyuaaⁿ'aⁿ na nñe'quia naⁿ'ñeeⁿ ta̱ na tseixmaⁿ cwentaaⁿ'aⁿ. 3Sa̱a̱ joona yacheⁿ t'uena moso'ñeeⁿ, cwajndii tyotjaa'na juu. Jñoomna juu na meiⁿcwii tjaa ljo' tjañ'oom. 4Quia jo' jñomnnaaⁿ'aⁿ cwiicheⁿ mosoom'm. Juu tsaⁿ'ñeeⁿ jñomna ljo̱'. Jla'quiee'ndyena xqueⁿ ndo' tyola'jnaaⁿ'na juu. 5Sa̱a̱ ts'aⁿ na 'naaⁿ' tyuaa jñomnnaaⁿ'aⁿ cwiicheⁿ mosoom'm, tsaⁿ'ñeeⁿ jla'cuee'na jom. Ndo' malaa'ti' l'ana ñequio jndye nt'omcheⁿ mosoom'm na jñoom. Tjaa'na nt'om naⁿ'ñeeⁿ ndo' nt'om jla'cwjeena. 6'Ñecwii ts'aⁿ cwii m'aaⁿ na matseitioom na njñoom, nquii jnaaⁿ jo', na jeeⁿ candya' ts'oom. Tsaⁿ'ñeeⁿ jñoom na macanda̱, ee luaa seitioom: "Matsona' na nla't'maaⁿ'ndyena ti'jndaaya." 7Sa̱a̱ nquiee nn'aⁿ na cwil'a ts'iaaⁿ tyuaaⁿ'aⁿ, tyoluena nda̱a̱ ntyjeena: "Juu tsaⁿm'aaⁿ' nljo ntjomwaañe l'o̱o̱ⁿ ee jom jnda nquii ts'aⁿ na 'naaⁿ' tyuaawaa. Chiuu ticala'cua̱a̱'a tsaⁿm'aaⁿ' cha jaa nljona' 'naaⁿya." 8Jo' chii t'uena tsaⁿ'ñeeⁿ, jla'cuee'na jom. Ty'ecatquiee'na jom tquia nnom ntjom'ñeeⁿ. 9Quia jo' tax'ee Jesús nda̱a̱na, tsoom: —Nquii ts'aⁿ na 'naaⁿ' tyuaa'ñeeⁿ, ¿chiuu nnts'aaⁿ? Maxjeⁿ nñoom, nntseicwjeⁿ naⁿ'ñeeⁿ ndo' nñequiaaⁿ tyuaaⁿ'aⁿ nda̱a̱ nt'omcheⁿ nn'aⁿ na nl'a ts'iaaⁿ. 10'¿Aa tyoola'naⁿ'yo' ljeii 'naaⁿ' Ty'o̱o̱ts'om na matsona': Majuuto tsjo̱' na tixocwil'ue nquiu luañeⁿ na cwil'a tsiaⁿtsjo̱', jnda̱ mawacatyeeⁿna' nqui tsiaⁿtsjo̱'? 11Nquii Ta Ty'o̱o̱ts'om seijndaa'ñê na ljo' ndo' jeeⁿ cwijaawee' n'o̱o̱ⁿya na cwinty'iaaya na luaa' tuii. 12Ndo' nn'aⁿ na tyondye ñ'oommeiⁿ' tyoqueⁿndyena na nnt'uena Jesús, ee jla'no̱ⁿ'na na cjoo joona seineiiⁿ ñ'oom tjañoom'waa'. Sa̱a̱ nquiaana nn'aⁿ na jndyendye, cwe' jo' 'ndyena jom, mana ty'ena. 13Jnda̱nquia nn'aⁿ fariseos jñoomna cwantindye nc'iaana ñequio nn'aⁿ 'naaⁿ' Herodes na m'aaⁿ Jesús. Naⁿ'ñeeⁿ nnc'omna cwenta ñ'oom na matseineiiⁿ cha nnda̱a̱ nnt'uiina' jom cantyja 'naaⁿ'na'. 14Jnda̱ na tquiena na m'aaⁿ, jluena nnoom: —Maestro, nquiuuyâ na maxjeⁿ ñ'oom na mayuu' matsei'neiⁿ' ndo' ñecwii xjeⁿ mache' ñequio meiⁿnquia nn'aⁿ ee titseiñ'oom'ndyu' ljo' waa na cwiluiindyena. Mayuu' ñ'oom na ma'mo̱o̱ⁿ' cantyja 'naaⁿ' natoo' Ty'o̱o̱ts'om. ¿Aa matsa̱'ntjomna' na nntio̱o̱ⁿya ts'iaaⁿnda̱a̱ya nnom César, oo aa ticatsa̱'ntjomna'? ¿Aa laxmaaⁿya na catio̱o̱ⁿya jo' oo aa ticalaxmaaⁿya? 15Ndo' sei'no̱ⁿ' Jesús na cwe' cwilueyana. Tsoom nda̱a̱na: —¿Chiuu na ñe'cat'ue'yo' ja? Quia'yo' cwii tsjo̱'ñjeeⁿ denario na nnty'iaya. 16Tquiana cwii denario ndo' jnda̱ na nty'iaaⁿ'aⁿ tsoom nda̱a̱na: —¿'Ñeeⁿ 'ndyoo nnom luaa? Ndo' ¿'ñeeⁿ xuee' teiljeii luaa? Ndo' t'o̱o̱na, jluena: —Tsaⁿmaⁿts'iaaⁿ t'maⁿ, César. 17Ndo' tsoom: —Catiom'yo' ts'iaaⁿnda̱a̱'yo' nnom César yuu na tseixmaⁿna' cwentaaⁿ'aⁿ. Ndo' mati quia'yo' cwentaa' Ty'o̱o̱ts'om yuu na tseixmaⁿna' cwentaa' nqueⁿ. Tjawee' n'omna ñ'oom na t'o̱o̱ⁿ sa̱a̱ tiya nquiuna na ticat'uiina' jom. 18Jnda̱ jo' tquio nt'om nn'aⁿ saduceos na m'aaⁿ Jesús. Naⁿ'ñeeⁿ ticala'yu'na na nnta'ndo'xco nn'aⁿ na jnda̱ tja̱. Ta'x'eena nnoom, jluena: 19—Maestro, waa ljeii na 'ndii Moisés lua̱a̱ya na matsona' xeⁿ tue' cwii tsaⁿs'a ndo' 'ndiina' scuu' na ñenquii, tjaa'naⁿ ndana, quia jo' tyjee ts'oo'ñeeⁿ cocoom ñ'eⁿ scuu' xioom. Nnc'om ntseinaaⁿ ñ'eⁿ yuscu'ñeeⁿ cha nntseinoomñê na tjaa ntseinda xioom t'om. 20Tyom'aⁿ ntquiee' naⁿnom na ñenquii ts'aⁿ ntseinda. Juu tsaⁿtquiee tocoom sa̱a̱ tyuaa' tueeⁿ'eⁿ, tjaa'naⁿ ndana ñ'eⁿ scoom'm. 21Quia jo' tsaⁿ na jnda̱ we tocoom ñ'eⁿ scuu' xioom sa̱a̱ mati jom tueeⁿ'eⁿ ndo' tjaa'naⁿ ndana ñ'eⁿ yuscu'ñeeⁿ. Mati tsaⁿ na jnda̱ ndyee tocoom ñ'eⁿ scuu' xioom ndo' majo'ti tjoom. 22Malaa'ti' cha'tso ntquiee'ndye naⁿnom'ñeeⁿ tuncona ñequio yuscu'ñeeⁿ ndo' majo'ti quia tja̱na, tjaa'naⁿ ndana ñ'eⁿñe. Ndo' na macanda̱ tue'to yuscu'ñeeⁿ. 23Ñe'cata'x'a̱a̱yâ njom', Ta, quia na nnta'ndo'xco cha'tso nn'aⁿ na jnda̱ tja̱, quia jo' ¿'ñeeⁿ cwiindye joona na nluii scuu' yuscu'ñeeⁿ? Ee jom ñet'oom scuu cha'tso na ntquiee'ndye naⁿ'ñeeⁿ. 24Matso Jesús nda̱a̱na: —Aa nchii ñ'oomwaa' matseicano̱o̱ⁿna' na tixcwe cwitjei'yo' cwenta, ee meiiⁿ na cwila'naⁿ'yo' ljeii 'naaⁿ' Ty'o̱o̱ts'om sa̱a̱ ticala'no̱ⁿ'yo' ljo' ma'mo̱ⁿna'. Meiⁿ cantyja 'naaⁿ' najndeii na matseixmaaⁿ. 25Ee quia na nnta'ndo'xco nn'aⁿ na jnda̱ tja̱ taxoc'unconnda' meiⁿ naⁿnom, meiⁿ naⁿlcu ee nnc'omna cha'na ángeles na m'aⁿ cañoom'luee. 26Sa̱a̱ cantyja 'naaⁿ' ñ'oom na nnta'ndo'xco nn'aⁿ na jnda̱ tja̱, ¿aa chii jnda̱ ñejla'naⁿ'yo' libro na seiljeii Moisés yuu na matseineiⁿna' cantyja 'naaⁿ' ts'oom nioom na nty'iaaⁿ'aⁿ? Jo' jo' xcwe naquii' ntsaachom na cwico ts'oom'ñeeⁿ, teic'uaa na matseineiⁿ Ty'o̱o̱ts'om nnoom, tso: "Ja cwiluiindyo̱ Ty'o̱o̱ts'om cwentaa' Abraham, Isaac ndo' Jacob." 27Jo' chii caliu'yo' na cwita'ndo' naⁿ'ñeeⁿ ee jom nchii cwiluiiñê Ty'o̱o̱ts'om cwentaa l'oo. Jom cwiluiiñê Ty'o̱o̱ts'om cwentaa nn'aⁿ na cwita'ndo'. Cwe' jo' ma'mo̱ⁿna' na 'o meiⁿchjoo ticala'no̱ⁿ'yo'. 28Cwii ts'aⁿ na ma'mo̱ⁿ ljeii na tqueⁿ Moisés tyjee'cañoom na m'aⁿ nn'aⁿ saduceos'ñeeⁿ. Tyondiiñecheeⁿ cha'tso ñ'oom na tyola'neiⁿna ndo' tyoqueeⁿ cwenta na jeeⁿ xcwe ñ'oom t'o̱ Jesús nda̱a̱na. Tax'eeⁿ nnom Jesús, tsoom: —Quii'ntaaⁿ cha'tso ñ'oom' Ty'o̱o̱ts'om na matsa̱'ntjomna', ¿cwaaⁿ cwii joona' na t'maⁿti tseixmaⁿna'? 29T'o̱ Jesús, tsoom: —Luaa matso ñ'oom na t'maⁿti: "Candye'yo', 'o nn'aⁿ Israel. Nquii Ta Ty'o̱o̱ts'om cwentaaya, macanda̱ ñenqueⁿ cwiluiiñê na matsa̱'ntjoom. 30C'oom' na candya' ts'om' Ta Ty'o̱o̱ts'om cwenta' ñequio na xcwee'ya ts'om', ñequio cha'waa na jnda ntyji', ñequio cha'waa na jndo̱'ya ts'om', ndo' ñequio cha'waa najndu'." Luaa' ñ'oom na t'maⁿti na matsa̱'ntjomna'. 31Ndo' ñ'oom na jnda̱ we matseijomna' ñ'oom'ñeeⁿ. Luaa matsona': "C'oom' na wi' ts'om' nc'ia' cha'xjeⁿ na jnda ntyji' ñequio nncu'. Tjaa'naⁿ cwiicheⁿ ñ'oom na t'maⁿti na matsa̱'ntjomna' cha'na ñ'oommeiⁿ'." 32Quia jo' t'o̱ tsaⁿ'ñeeⁿ na ma'mo̱ⁿ ljeii na tqueⁿ Moisés, tsoom: —Maxjeⁿ ya, 'u Maestro. Luaa' ñ'oom na mayuu' matsu' na ñecwii Ty'o̱o̱ts'om. Tjaa'naⁿ cwiicheⁿ na matsa̱'ntjom, macanda̱ jom. 33Ndo' na nnc'oom ts'aⁿ na candya' ts'oom Ty'o̱o̱ts'om ñequio na xcwee'ya ts'oom, ñequio cha'waa na jndo̱'ya ts'oom, ñequio cha'waa na jnda ntyjeeⁿ, ndo' ñequio cha'waa najneiⁿ, ndo' mati na nnc'oom na wi' ts'oom nc'iaaⁿ'aⁿ cha'xjeⁿ jnda ntyjii nqueⁿ, cha'tso nmeiⁿ' l'ueti nchiiti quioo' na nlco na mañequiaa ts'aⁿ nnom Ty'o̱o̱ts'om ñequio meiⁿnquia nt'omcheⁿ na cwiñe'quia nn'aⁿ na cwila't'maaⁿ'ndyena jom. 34Jnda̱ na nty'iaa' Jesús na jndo̱' ts'om tsaⁿ'ñeeⁿ ñ'oom na t'o̱, tsoom nnom: —Jnda̱ teindyoo' na nñequiaandyu' na nntsa̱'ntjom Ty'o̱o̱ts'om 'u. Jnda̱ jo' tjaa'naⁿ 'ñeeⁿ cwii jnda̱a̱' ts'om na nncwax'eti. 35Cwiicheⁿ ndii' na tyom'aaⁿ Jesús naquii' wats'om t'maⁿ na tyo'mo̱o̱ⁿ nda̱a̱ nn'aⁿ, tsoom: —Nquiee nn'aⁿ na cwit'mo̱o̱ⁿ ljeii na tqueⁿ Moisés cwiluena na nquii Cristo cwiluiiñê tsjaaⁿ David na jndyowicantyjoo'. 36Sa̱a̱ manquiiti David cantyja na t'mo̱ⁿ Espíritu Santo nnoom tsoom na Cristo cwiluiiñê Ta na matsa̱'ntjom jom. Tsoom: Nquii Ta Ty'o̱o̱ts'om tsoom nnom juu Ta na matsa̱'ntjom ja: "Cajmaⁿ' ntyjaa'a ntyjaya yuu na matseit'maaⁿ'ñena' 'u hasta xjeⁿ na jnda̱ tsa̱'a nn'aⁿ na jndoo 'u na c'omna nacje 'naⁿ'." 37Cwe' jo' mawax'a̱a̱ya nda̱a̱'yo' ¿chiuu waayuu na cwiluiiñe Cristo tsjaaⁿ David na jndyowicantyjoo' ee manquiiti David tsoom na juu cwiluiiñe Ta na matsa̱'ntjom jom? Ndo' jndyendye nn'aⁿ ñequio na neiiⁿna tyondyena ñ'oom na seineiiⁿ. 38Naquii' ñ'oom na tyo'mo̱o̱ⁿ, tsoom: —Cal'a'yo' cwenta nn'aⁿ na cwit'mo̱o̱ⁿ ljeii na tqueⁿ Moisés ee joona jeeⁿ cjaawee' n'omna na nnco'nomna na cwee'na liaa jnda na tei'ncoo ndo' na nntaⁿ nn'aⁿ lueena na nla't'maaⁿ'ndye joona ñequio na jndoo'cheⁿ nn'aⁿ. 39Joona jeeⁿ ñe'cwindyuaandyena ntsula̱ nacañoomticheⁿ naquii' lan'om ndo' majo'ti cwil'ana quia na cwicwa'na na waa xuee. 40Mati cwitjeii'na 'naaⁿ yolcu na jnda̱ ljondye na tja̱ s'aa, ndo' cha nntseicu'na' na luaa' la'xmaⁿna, jeeⁿ yo cwila'neiⁿna nnom Ty'o̱o̱ts'om. Jo' t'maⁿti nnt'uiiweeⁿ'eⁿ joona. 41Cwii xuee wacatyeeⁿ Jesús ndyeyu na meintyjee' castom na cwituee' nn'aⁿ s'om cwentaa' wats'om t'maⁿ. Nty'iaa'cheeⁿ na cwitioom nn'aⁿ s'om ts'om castom ndo' na jndye naⁿtya t'maaⁿ' s'om cwitioomna. 42Mati tyje'cañoom cwii yuscu na jnda̱ ljoñe. Jeeⁿcheⁿ ndya' jñeeⁿ'ñê. Tjacjoom'm we tsjo̱'ñjeeⁿ chjoo s'om wee na meiⁿchjoo tit'maaⁿ'. 43Chii t'maⁿ Jesús nn'aⁿ na cwila'jomndye ñ'eⁿñê. Tsoom nda̱a̱na: —Na mayuu'cheⁿ nndye'yo' nntsjo̱o̱, yuscum'aaⁿ' ts'aⁿ na jnda̱ tue' saa' ndo' jeeⁿ jñeeⁿ'ñê, sa̱a̱ t'maaⁿ'ti tjoom'm ts'om castom, nchiiti cha'tso nt'omcheⁿ. 44Ee cha'tsondye naⁿm'aⁿ' tioomna s'om na cwe' waljoo' na cwilei'chona, sa̱a̱ jom meiiⁿ na jeeⁿcheⁿ nty'iaa'ñê, tju'ñ'eeⁿ cha'waati na maleiñ'oom na nntseijnaaⁿ na nlcwaaⁿ'aⁿ.
Marcos 12


1Jnaaⁿ' ñ'oommeiⁿ', jo' na ja Pablo m'aaⁿya pra̱so cantyja 'naaⁿ' Cristo Jesús cha cateijndeiina' 'o nn'aⁿ gentiles, 2Nc'e na jeeⁿ yañe Ty'o̱o̱ts'om, matsona' na manquiu'yo' na tquiaaⁿ ts'iaaⁿwaa na cats'aaya juuna' naquii'ntaaⁿ'yo' cha na cateijndeiina' 'o. 3Ee t'mo̱o̱ⁿ no̱o̱ⁿya ñ'oom na jeeⁿ wanty'iuu' ñetuaa chiuu jnda̱ seijndaa'ñê, ndo' tquiaaⁿ na catsei'no̱ⁿ'a juuna'. Chjoowi' ñ'oom'ñeeⁿ jnda̱ seiljeiya na matseicwano̱ⁿya na m'aⁿ'yo'. 4Quia nla'naⁿ'yo' juuna' quia jo' nla'no̱ⁿ'yo' na matsei'no̱ⁿ'a ñ'oom na wanty'iuu' ñetuaa cantyja 'naaⁿ' Cristo. 5Juu na jeeⁿ wanty'iuu' ñetuaa tînquiaa Ty'o̱o̱ts'om na nliu nn'aⁿ na ñet'om teiyo juuna', cha'xjeⁿ je' ñequio Espíritu Santo jnda̱ t'mo̱o̱ⁿ nda̱a̱ apóstoles na lju' n'om ñequio profetas. 6Luaa waa ñ'oom na wanty'iuu' ñetuaana': Nn'aⁿ na nchii judíos joona, juu na nnts'aa Ty'o̱o̱ts'om na nndaa nn'aⁿ judíos, mati nnto'ñoomna. Matseitjoom'na' joona ñequio seii' Cristo, mati mañ'oomna' joona naquii' ñ'oom na tso Ty'o̱o̱ts'om na nnts'aaⁿ cantyja 'naaⁿ' Cristo Jesús. 7Macantyja 'naaⁿ' ñ'oomwaa' jo' na s'aa Ty'o̱o̱ts'om na jndaya na mañequiaya juuna' nda̱a̱ nn'aⁿ, ndo' tquiaaⁿ najndeii na matseixmaaⁿ na ñ'eⁿ mats'aaya tsiaaⁿwaa'. 8Quii'ntaaⁿ cha'tsondye nn'aⁿ cwentaa' Ty'o̱o̱ts'om na tit'maⁿ cwiluiindye, cantyja 'naⁿya, ja tit'maⁿndyo̱tya̱, nchiiti joona. Sa̱a̱ meiiⁿ na ljo', no̱o̱ⁿ ja tquiaaⁿ ts'iaaⁿ na catseicandiiya nn'aⁿ na nchii judíos na cha'tso na matseixmaⁿ Cristo jeeⁿ cajndana' meiⁿ xocanda̱a̱ nntsei'no̱ⁿ' ts'aⁿ. 9Ndo' ty'ioom ts'iaaⁿ ja na cats'aaya na c'ooliu nn'aⁿ chiuu nncwji'n'maaⁿñê 'o nn'aⁿ na nchii tuiindyo' judíos. Quia na jnaⁿjndyeecheⁿna' na s'aa Ty'o̱o̱ts'om cha'tsoti na maniom seijndaa'ñê na luaa' nncuaa, sa̱a̱ hasta quia je'cheⁿ matseicano̱o̱ⁿ na ljo', 10cha cantyja 'naaⁿ' juu tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ cha'tsondye na cwiluiitquiendye na m'aⁿ cañoom'luee ñequio cha'tso na cwitsa̱'ntjom jo' jo', caliuna na jndye nnom na jndo̱' ts'om Ty'o̱o̱ts'om. 11Ty'o̱o̱ts'om s'aaⁿ cha'tso nmeiⁿ' cha'xjeⁿ nqueⁿ jnda̱ seijndaa'ñê na ticantycwii na l'ue ts'oom na nncuaa, ndo' seicanda̱a̱'ñena' naljo' ee Taya Jesucristo. 12Ndo' nc'e na cwila'yu'ya n'o̱o̱ⁿ ñ'eⁿ Jesucristo ndo' cwicantyjaa' n'o̱o̱ⁿya jom, jo' na matseicanaaⁿñena' na cwila'candyoo'ndyo̱ na m'aaⁿ Ty'o̱o̱ts'om. 13Jo' chii macaⁿ'a nda̱a̱'yo' na tintsei'ndaa'na' nquiu'yo' nawi' na matjo̱ⁿya cantyja 'naⁿ'yo' ee na ljo', matseit'maaⁿ'ñena' 'o. 14Macwe' jo' na maco̱'a xtya̱ya jo nnom Tsotye Taya Jesucristo, 15na cantyja 'naaⁿ' jom cha'tso yo na m'aⁿ cañoom'luee ñequio yo na m'aⁿ tsjoomnancue, cwilcwii'na xueⁿ'eⁿ na cwiluiiñê Tsotyena. 16Nquii Tsotya̱a̱ya waa na jeeⁿ cajnda na tjaa ljo' cwii macaⁿna' na matseixmaaⁿ. Macaⁿ'a na cantyja 'naaⁿ joona', naquii' n'om'yo' nñequiaaⁿ na nnaⁿndyo' ndo' nla'xmaⁿ'yo' najndeii na cwiluiiñê nc'e Espíritu, 17cha nnda̱a̱ nnc'oomñe Cristo naquii' n'om'yo' nc'e na cwila'yu'ya n'om'yo' ñ'eⁿñê cha caljotyeⁿ na m'aⁿ'yo' naquii' na m'aaⁿ Ty'o̱o̱ts'om na wi' ts'om 'o, cha'xjeⁿ njoom ty'e nch'ioo' ts'oom. 18Mati macaⁿ'a nnom Ty'o̱o̱ts'om na cala'no̱ⁿ'ya'yo' ñequio cha'tsondye nn'aⁿ na cwila'yu' cwanti na t'maⁿ na m'aaⁿ Cristo na wi' ts'oom nn'aⁿ, ndo' na tco, ndo' na njoom, ndo' na ndye. 19Juu na m'aaⁿ Cristo na wi' ts'oom 'o luaa, macaⁿ'a na cala'no̱ⁿ'yo' na waljoo'cheⁿ na t'maⁿna', ndo' na luaa' nla'no̱ⁿ'yo' jo' na nnc'om'yo' na chawaañ'eⁿ naquii' n'om'yo' m'aaⁿñe Ty'o̱o̱ts'om. 20Catseit'maaⁿ'ñena' Ty'o̱o̱ts'om na jom jndyeti nnda̱a̱ nnts'aaⁿ nchii cwe' cha'xjeⁿ cwitaaⁿ jaa meiⁿ nchii cwe' cha na cwila'tiuutya̱a̱ya ndo' na mateijneiⁿ jaa nc'e najndeii na matseixmaaⁿ m'aaⁿna' naquii' n'o̱o̱ⁿya. 21Jom catseit'maaⁿ'ñena' naquii' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ nc'e Cristo Jesús cha'tso ndyu ndo' cha'waati xuee na cwii wjaatina'. Amén.
Efesios 3


1Ja m'aaⁿya w'aancjo jnaaⁿ' na cwiluiindyo̱ ts'aⁿ na m'aaⁿñe cantyja 'naaⁿ' Jesucristo, mats'aaya ty'oo nda̱a̱'yo' na c'om'yo' quii'ntaaⁿ nn'aⁿ cha'xjeⁿ na macaⁿna' na c'om nn'aⁿ na maqueeⁿ'ñe Ty'o̱o̱ts'om cwentaaⁿ'aⁿ ee mancjo'yo' jo'. 2C'om'yo' na nioom' n'om'yo' ndo' yann'aⁿndyo', c'om'yo' na t'maⁿ n'om'yo', canaⁿndyo' ñ'eⁿ nc'iaa'yo' ñequio na wi' n'om'ntyjee'yo'. 3Ñequio na mateijndeii Espíritu Santo 'o, calajnda̱'yo' na ñecwii n'om'yo' ñequio nn'aⁿ na cwila'yu' nc'e na matseitjoom'na' 'o na ya m'aⁿ'yo' ñequiondye joona. 4'O nc'e Cristo ñecwii sei' cwiluiindyo' ndo' ñecwii Espíritu Santo na m'aaⁿñê naquii' n'om'yo', cha'xjeⁿ jnda̱ tqueeⁿ'ñe Ty'o̱o̱ts'om 'o na ñecwii waa na cwicantyjaa' n'om'yo', 5m'aaⁿ ñecwiiñe Jesucristo na cwiluiiñê na matsa̱'ntjoom, ndo' ñecwii na cwila'yu'ya n'o̱o̱ⁿya ñ'eⁿñê, ndo' ñe'cwii na cwileits'oomndye nn'aⁿ cantyja 'naaⁿ'aⁿ, 6ndo' m'aaⁿ ñecwii Ty'o̱o̱ts'om na nqueⁿ cwiluiiñe Tsotya̱a̱ya na cha'tsondyo̱, jom cha'tso matsa̱'ntjoom ndo' mach'eeⁿ ts'iaaⁿ 'naaⁿ'aⁿ naquii' n'o̱o̱ⁿya ndo' m'aaⁿñê jo' jo'. 7Cwii cwiindyo̱ cantyjati na jnda̱ jndaa' nnom Cristo na 'naaⁿ' ts'iaaⁿ na matseixmaⁿ, cantyjati jo' naya na maco'ñom. 8Nc'e na luaa' jo' matso ñ'oom' Ty'o̱o̱ts'om na teiljeii: Quia na tjawaaⁿ cañoom'luee jnda̱ na tando'xcoom na tueeⁿ'eⁿ, tjachom cha'tso joo na ñet'om nacjoom'm, ndo' nda̱a̱ nn'aⁿ tquiaaⁿ cwii cwii nnom na 'naaⁿna. 9¿Ljo' ñe'ca'mo̱ⁿna' na matsona' na tjawaaⁿ? Matsona' naljo' ee najndyee jndyocueeⁿ nnom tsjoomnancuewaañe. 10Jom na jndyocueeⁿ majuutyeeⁿ tjawannaaⁿ'aⁿ cañoom'luee cha na cha'tsoti na niom, canda̱a̱' ma'mo̱ⁿna' na m'aaⁿñê. 11Ndo' manquiityeeⁿ tquiaaⁿ na nt'om nn'aⁿ cwiluiindye apóstoles. Nt'om cwiluiindye nn'aⁿ na cwit'mo̱o̱ⁿ ñ'oom cantyja 'naaⁿ'aⁿ cha cala'yu' nn'aⁿ. Nt'om cwiluiindye na cwiñe'quia ñ'oom xco na ya cantyja na nlui'n'maaⁿñe ts'aⁿ, ndo' nt'om cwiluiindye na cwitei'x'ee ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ndo' nt'omcheⁿ cwito'ñoom na 'naaⁿ na cwit'mo̱o̱ⁿ nda̱a̱ nc'iaa. 12Luaa' s'aa Cristo, jo' na ya tei'naaⁿ nn'aⁿ na cwila'xmaⁿ cwentaaⁿ'aⁿ na nl'ana ts'iaaⁿ na macaⁿna' cha na nncjaawijndyeendye nn'aⁿ na nnc'om cantyja 'naaⁿ'aⁿ, 13hasta xjeⁿ na nncue'ntyjo̱ na cha'tsondyo̱ tjoom' nnc'o̱o̱ⁿya na cwila'yu'ya n'o̱o̱ⁿya ñ'eⁿñê ndo' na canda̱a̱'ya na cwita'jnaaⁿ'a nquii Jnda Ty'o̱o̱ts'om. Ndo' na ljo' nlaxmaaⁿya nn'aⁿ na jnda̱ tquiee n'om na canda̱a̱' nntseijomna' jaa cantyja 'naaⁿ' Cristo. 14Quia jo' taxocatseijomnnda'na' jaa cha'na yocanch'u na tiyo yo cwila'chuii' chiuu waa na m'aaⁿ' n'om. Meiⁿ taxonquiandyo̱ na nleichuuna' jaa cantyja 'naaⁿ' ñ'oom xco na cwe' cantu na cwiñe'quia nn'aⁿ na jeeⁿ jndo̱' n'om na joo ñ'oom'ñeeⁿ cwi'oochoondyena' nn'aⁿ nato na tixcwe. 15Quia jo' nc'e na wi' n'o̱o̱ⁿya nn'aⁿ, calana̱a̱ⁿya ñ'oom na mayuu', matsona' na catsanajnda̱a̱ya cantyja 'naaⁿ cha'tso nnom chiuu waa na m'aaⁿya nc'e na matseitjoom'na' jaa ñ'eⁿ Cristo na cwiluiiñê xqueⁿ tmaaⁿ' jaa na laxmaaⁿya seiiⁿ'eⁿ. 16Ndo' cantyja 'naaⁿ' Cristo, jaa na cwiluiindyo̱ seiiⁿ'eⁿ, matseijomna' cha'na tjacañjoom'ñe seii' ts'aⁿ, ndo' juu jo' quia ya t'uii'na' ñequio cwii cwii nnom na tjacañjoom'ñe ts'aⁿ, quia jo' tjoom' m'aaⁿna', ndo' nc'e jo' ya wjanajndeii juuna'. Ndo' jaa na cwiluiindyo̱ seiiⁿ'eⁿ, nntsawijnda̱a̱ya na wi' n'o̱o̱ⁿya nn'aⁿ. 17Jo' chii nc'e nquii Ta Jesús matsa̱'ntjoom jaa, luaa ñ'oom na matsjo̱o̱ nda̱a̱'yo'. Tsacwi'ntyje'yo' na matseijomna' 'o cha'na nn'aⁿ na tyootioondye l'o̱ Ty'o̱o̱ts'om. Ee joona m'aⁿna ñomtiuu 'naaⁿna na cwe' ts'iaaⁿ'ndyo joona'. 18Ee juu na cwila'no̱ⁿ'na matseijomna' cha'cwijom na jaaⁿñe. Ee juu na wando' Ty'o̱o̱ts'om ticuaana' ñ'eⁿndyena ee ticala'no̱ⁿ'na cantyja 'naaⁿ'aⁿ nc'e na quie' n'omna. 19Jnda̱ s'aana' na tajnaaⁿtona natia na cwil'ana, cwiñequiandyena nnom ljo' na queeⁿ ts'om seiina cha ñequio na neiiⁿna nnda̱a̱ nl'añ'eⁿna cha'tso nnom ljo' na ticaty'iomyana'. 20Sa̱a̱ 'o nchii luaa' waa ñ'oom na tyot'mo̱o̱ⁿ nn'aⁿ cantyja 'naaⁿ' Cristo nda̱a̱'yo', 21xeⁿ na mayuu' jndye'ya'yo' ñ'oom'm ndo' jla'no̱ⁿ'yo' na ñ'oom na mayu'cheⁿ juuna', 22quia jo' cantyja 'naaⁿ' chiuu waa na ñet'om'jndyee'yo', catjei'ndyo' cantyja 'naaⁿ' natia na ñeseiqueeⁿ ts'om seii'yo' ee juu jo' tseixmaⁿna' cwii na jnda̱ tei'ndaa'ñ'eⁿ na joo natia'ñeeⁿ cwinquio'nn'aⁿna' ts'aⁿ. 23Macaⁿna' na cala'xco'yo' cantyja 'naaⁿ' espíritu 'naⁿ'yo' ñequio na m'aaⁿ' n'om'yo', 24ndo' na c'omxcondyo' cha'cwijom ts'aⁿ na macwee liaa xco na juu jo' cwiluiiñena' cantyja na l'ue ts'om Ty'o̱o̱ts'om na cwiwitquioo' jo' quia na mach'ee ts'aⁿ na maty'iomyana' ndo' lju' wjaam'aaⁿ. 25Jo' chii tacalaneiⁿ'yo' cantu, cwii ndo' cwiindyo' catseineiⁿ ñ'oom na mayuu' ñ'eⁿ nc'iaa' ee cha'tsondyo̱ cwiluiindyo̱ cwii cwii nnom ljo' na tjacañjoom'ñe seii' Cristo. 26Quia matsei'w'ii' x'ia', tintseitjo̱o̱ndyu'ti' nnoom na jndaa'jom nntseicamaaⁿndyu' na tincja'cwaaⁿ'ya' jom. 27Tiñenquia'yo' meiⁿcwii nnom na tsaⁿjndii nnda̱a̱ nnts'aaⁿ xjeⁿ 'o. 28'Ñeeⁿ 'o na ñex'uee, je' tanch'ueeti, je' cats'aayaaⁿ ts'iaaⁿ na yati cha nncuaa ljo' na nnda̱a̱ nnteijneiⁿ nt'omcheⁿ na matseitjo̱o̱na' joona. 29Meiⁿcwii ñ'oomntjeiⁿ talaneiⁿ'yo', macanda̱ calaneiⁿyo' ñ'oom naya na nnteijndeiina' ts'aⁿ na nncjaawijndeiityeeⁿ, ndo' nn'aⁿ na nndye ñ'oom'ñeeⁿ nntio'naaⁿñena' joona. 30Ndo' til'a'yo' cwii nnom na nntseichjoo'na' ts'om Espíritu Santo na cwiluiiñe Ty'o̱o̱ts'om, nquii na ñequio juu ty'ioom sa̱yo 'o, cha jndaa' 'ñeeⁿ 'o xuee quia na nnlui'n'maaⁿndyeñ'eⁿ nn'aⁿ. 31Ca'ndye'yo' cha'tso nnom na cwil'a na matsei'ndaa'na' n'om'yo', cha'na nntseiw'ii ts'aⁿ x'iaaⁿ'aⁿ, nntseilioo'ñe ts'aⁿ ñ'eⁿ x'iaaⁿ'aⁿ, c'uaa c'uaati 'ñom na matseijmeiⁿ'ñê nnom x'iaaⁿ'aⁿ, maju' ts'aⁿ ñ'oom wi' nacjoo' x'iaaⁿ'aⁿ, ñequio chatso nnom ljo' na tis'a. 32Cal'a'yo' na ya nn'aⁿndyo' ñ'eⁿ nc'iaa'yo', c'oom na wi' n'om'yo' joona, cala't'maⁿ n'om'yo' nc'iaa'yo' cha'xjeⁿ mati matseit'maⁿ ts'om Ty'o̱o̱ts'om 'o nc'e Cristo.
Efesios 4


1Je' nnc'o̱ya ñ'oom na cwita'xe'yo' cantyja 'naaⁿ seii quioo' na cwila'cwjee nn'aⁿ na cwila't'maaⁿ'ndyena 'naⁿ na cwe' nn'aⁿ l'a. Ñ'oom na mayuu' na cha'tsondyo̱ cwiluiindyo̱ nn'aⁿ na jndo̱' n'o̱o̱ⁿya cantyja 'naaⁿ' ñ'oomwaa', ndo' juu jo' wjan'oomna' jaa na c'o̱o̱ⁿya na s'andyo̱, lcundyo̱. Sa̱a̱ juu na m'aaⁿya na jnda nquiuuya nn'aⁿ, mateijndeiina' na tsaanajnda̱a̱ya na cwila'yuu'a. 2Ts'aⁿ na matseitiuu na jndye waa na jndo̱' ts'om, tyootsei'no̱ⁿ' cha'xjeⁿ na macaⁿna' na caljeii. 3Sa̱a̱ nquii ts'aⁿ na jnda ntyjii ñequio Ty'o̱o̱ts'om, mawajnaⁿ'aⁿ tsaⁿ'ñeeⁿ. 4Cantyja 'naaⁿ' aa wanaaⁿ na nntquie'yo' seii quioo' na cwiwil'uee'ndye nn'aⁿ na cwila't'maaⁿ'ndye 'naⁿ na cwe' nn'aⁿ l'a, cwila'no̱o̱ⁿ'a na meiⁿcwii tjaa ljo' la'xmaⁿ joona' ee maxjeⁿ macanda̱ nqueⁿ m'aaⁿ. 5Ee cañoom'luee ñequio tsjoomnancue jndye nnom na maniom na cwila't'maaⁿ'ndye nn'aⁿ na cwiluena na t'maⁿ ñ'oom la'xmaⁿ, sa̱a̱ joona' nchii nquii Ty'o̱o̱ts'om cwiluiindyena'. Ndo' na mayuu' na jndye 'naⁿ maniom na cwilue nn'aⁿ "Ta" nda̱a̱na', ndo' cwituee'ndyecjena cantyja 'naaⁿ joona'. 6Sa̱a̱ cantyja 'naaⁿ jaa nmeiiⁿ ñecwii Ty'o̱o̱ts'om m'aaⁿ, ndo' jom cwiluiiñê Tsotya̱a̱ya. Cantyja 'naaⁿ' jom cha'tso na maniom, jom tqueeⁿ jo', ndo' nc'e jom, jo' na m'aaⁿya. Ndo' mati ñecwii m'aaⁿ na cwiluiiñe na matsa̱'ntjom jaa, nquii Jesucristo. Cha'tsoti na maniom, cwim'aⁿna' nc'e nqueⁿ, mandii ñ'a̱a̱ⁿ jaa. 7Sa̱a̱ ticha'tsondye nn'aⁿ cwila'no̱ⁿ'na na ljo' ee jnda̱ ljeii'na' na cwila't'maaⁿ'ndyena cwii na cwe' nn'aⁿ l'a, ndo' quia cwicwa'na nantquie'ñeeⁿ, cwitjeii'na cwenta na cwila't'maaⁿ'ndyena juuna'. Ndo' nc'e na tyoowijndo̱' n'omna cantyja 'naaⁿ' ñ'oommeiⁿ', jo' chii juu na m'aaⁿ' n'omna tseixmaⁿna' cwii na jnda̱ t'aa'na' na cwajndii. 8Ee nchii cwe' aa macwa' ts'aⁿ nantquie'ñeeⁿ, oo, aa ticwaaⁿ'aⁿ joona', jo' na macjaawee' ntyjii Ty'o̱o̱ts'om jom. Meiⁿ nchii na jeeⁿ ya nn'aⁿndyo̱tya̱a̱ xeⁿ cwicwaa'a joona', oo nchii nn'aⁿ na tiann'aⁿndyo̱tya̱a̱ xeⁿ ticwaa'a joona'. 9Sa̱a̱ cal'andyo' cwenta na juu luaa' na wanaaⁿ na c'om'yo', titseixmaⁿna' cwii na nnts'aana' na nntseitjo̱o̱ñe cwii nn'aⁿ'yo' na cachjoo matseiyu'. 10Ee xeⁿ 'u na ntyji' chiuu wanaaⁿ na nntsa', mawacatyeⁿ' cwii joo yuu na cwila't'maaⁿ'ndye nn'aⁿ cwii na cwe' nn'aⁿ l'a, ndo' cwii ts'aⁿ na tityeⁿ na matseiyu' nty'iaaⁿ'aⁿ 'u jo', nnda̱a̱ nnts'aana' na mache' na luaa', nnc'omt'maaⁿ'ñe ts'oom na mati lcwaaⁿ'aⁿ 'naⁿ na cwila't'maaⁿ'ndye nn'aⁿ ty'o̱o̱'ñeeⁿ. 11Ndo' na luaa', juu na matsei'no̱ⁿ' na wanaaⁿ na ljo' mache', nntsei'ndaa'na' juu nn'aⁿ' na tityeⁿ matseiyu', na mati tue' Cristo cwentaaⁿ'aⁿ'. 12Quia laa'ti' cwil'a'yo' ñequio joo nn'aⁿ'yo' na tit'maⁿ cwilayu'ya n'om, cwila'tjo̱o̱ndyo' nda̱a̱na na cwila'ñ'eeⁿ'ndyo' n'omna. Ndo' mati cwilaxmaⁿ'yo' jnaⁿ jo nnom Cristo. 13Jo' chii xeⁿ cantyja 'naaⁿ' na macwa'a cwii nnom nantquie na cwiwil'uee'ndye nn'aⁿ na cwila't'maaⁿ'ndye cwii na cwe' nn'aⁿ l'a, xeⁿ jnaaⁿ' jo' matseitjo̱o̱ñe cwii nn'aⁿya na matseiyu', quia jo' tajom cwinlcwaa'nnda'a juuna' cha tintseilcwe'tya'na juu nn'aⁿya.
1 Corintios 8


1Ncuee na tyom'aaⁿ Herodes rey, tuiiñe Jesús tsjoom Belén ts'o̱ndaa Judea. Luaa tuii, tquie'cañom nn'aⁿ na jndo̱' n'om Jerusalén, na jnaⁿ jo ndo' na macalui' ñe'quioom'. 2Tyota'x'eendyena: —¿Yuu m'aaⁿ nqueⁿ na tuiiñê rey cwentaa nn'aⁿ judíos? Ee jâ jnda̱ nty'iaayâ na teitquioo'ñe caxjuu cwentaaⁿ'aⁿ na ndicwaⁿ m'aaⁿyâ ndyuaayâ jo ndo' yuu na macalui' ñe'quioom'. Jo' na tquio̱o̱yâ na nlat'maaⁿ'ndyô̱ jom. 3Quia na jndii Herodes ñ'oomwaa', jeeⁿ seiñ'eeⁿ'ñena' jom ndo' mati cha'tso nn'aⁿ Jerusalén. 4Jo' chii seitjoom cha'tso ntyee na cwiluiitquiendye, ñequio nn'aⁿ na m'aⁿ tsjoom'ñeeⁿ na cwit'mo̱o̱ⁿ ljeii na tqueⁿ Moisés. Ndo' tax'eeñê nda̱a̱ naⁿ'ñeeⁿ yuu tsona' na nluiiñe juu na cwiluiiñe Cristo. 5Naⁿ'ñeeⁿ jluena nnoom: —Ndi', matso ljeii na tsjoom Belén ts'o̱ndaa Judea, jo' jo' nluiiñê. Ee luaa waa na seiljeii profeta: 6'O nn'aⁿ tsjoom Belén, ts'o̱ndaa Judá, meiⁿchjoo ticju'cjena' tsjom'yo' quii'ntaaⁿ njoom nt'maⁿ cha'waa ts'o̱ndaa Judá. Ee quii'ntaaⁿ'yo' nlui' cwii ts'aⁿ na nluiitquieñe na nnteix'ee nn'aaⁿya Israel. 7Quia jo' cwe' nty'iu tqueeⁿ'ñe Herodes nn'aⁿ na jndo̱' n'om na jnaⁿ jo ndo' na macalui' ñe'quioom'. Tcuu tcuu tax'eeñê nda̱a̱na 'ñeeⁿ xjeⁿ'ñeeⁿ na tei'tquioo'ñe caxjuu. 8Jnda̱ jo' jñoom joona na c'oona tsjoom Belén. Tsoom nda̱a̱na: —Catsa'yo', ndo' cata'x'ee'jndaa'ndyo' yuu m'aaⁿ tyochjoo'ñeeⁿ. Ndo' quia na jnda̱ jliu'yo' jom, quiola'candii'yo' ja, cha mati ja nncjo̱, nntseit'maaⁿ'ndyo̱ jom. 9Naⁿ'ñeeⁿ, quia na jnda̱ jndyena ñ'om'ndyoo rey Herodes'ñeeⁿ mana ty'ena. Ndo' juu caxjuu na tei'tquioo'ñe nda̱a̱na na ndicwaⁿ m'aⁿna ndyuaana jo ndo' na macalui' ñe'quioom', tjajndyeena' jo nda̱a̱na hasta tue'cañoomna' ndyeyu yuu na m'aaⁿ tyochjoo'ñeeⁿ. 10Jeeⁿ tjawee' n'omna quia nty'iaannda'na caxjuu'ñeeⁿ. T'maⁿ tquiaana' na neiiⁿna. 11Quia ty'equie'na naquii' w'aa, nty'iaana juu tyochjoo ñequio tsoñeeⁿ María. Ty'ecata'na cantyena na tyola't'maaⁿ'ndyena jom. Tjeii'na 'naⁿ na jnda na cwilei'chona. L'ana naya jom s'om cajaⁿ ñ'eⁿ suu ndo' ñ'eⁿ nasei cachi na tuiina' ñ'eⁿ ntsuee' ts'oom mirra. 12Jnda̱ chii cwiicheⁿ nato ty'elcwee'na ndyuaa tsjoomna ee s'aa Ty'o̱o̱ts'om na tsoona ndaa, jo' na seijndo̱'na' n'omna na tic'oolcwee'na na m'aaⁿ Herodes'ñeeⁿ. 13Jnda̱ na jlui' naⁿ'ñeeⁿ, teitquioo'ñe cwii ángel cwentaa' Ta Ty'o̱o̱ts'om nnom José xjeⁿ na tsoom'm ndaa. Tso ángel'ñeeⁿ nnoom: —Quicantyja', cja'ñ'oom' tyochjoo ñequio tsoñeeⁿ. Calei'nom'yo', catsa'yo' ndyuaa Egipto, ndo' jo' jo' c'om'yo' hasta xjeⁿ na nntseicandiiya. Ee nl'ue Herodes tyochjoo na nntseicueⁿ'eⁿ juu. 14Quia jo' teicantyjaaⁿ, ndo' cwe' natsjom tjañ'oom tyochjoo ñequio tsondyee. Ty'ena Egipto. 15Jo' jo' t'omna hasta na tue' Herodes. Na tuii na luaa' seicanda̱a̱'ñena' ñ'oom' Ty'o̱o̱ts'om na tyoñequiaa profeta. Matsona': "Tjeii'a Jndaaya na m'aaⁿ ndyuaa Egipto." 16Juu Herodes, jnda̱ na ljeiiⁿ na joo nn'aⁿ na jndo̱' n'om ticala'ñ'oom'ndyena jom, seiw'iiyayaaⁿ. Jñoom sondaro tsjoom Belén ndo' cha'waa ndiocheⁿ yuu na m'aⁿ nn'aⁿ. Sa̱'ntjoom na cala'cwjee naⁿ'ñeeⁿ cha'tso tyonch'u na we ndyuu ndo' na cjeti m'aⁿ. Ee laa'ti' tjeiiⁿ'eⁿ cwenta cwanti xuee na teitquioo'ñe jndyee caxjuu'ñeeⁿ cantyja 'naaⁿ' ñ'oom ndyuee nn'aⁿ na jndo̱' n'om. 17Ndo' na luaa' s'aaⁿ, seicanda̱a̱'ñena' ñ'oom' Ty'o̱o̱ts'om na seiljeii profeta Jeremías. Ee seineiiⁿ ñ'oom tjañoom' chiuu seichjoo'na' n'om yolcu judías tsjoom Belén na jla'cwjee sondaro ndana. 18Tsoom: Teic'uaa naquii' tsjoom Ramá na cwityuee londyee yocanch'u. Jndeii cwila'xuaana, cwityueena cantyja 'naaⁿ ndana meiⁿ taleiquiaana' na nnjoomna, ee tja̱ ndana. 19Jnda̱ na tue' Herodes, quia jo' teitquioo'ñennda' ángel cwentaa' Ty'o̱o̱ts'om nnom José xjeⁿ na tsoom'm ndaa. Ndicwaⁿ m'aⁿna ndyuaa Egipto. 20Tso nnoom: —Quicantyja', cja'ñ'oom' tyochjoo ñequio tsoñeeⁿ. Tsalcwe'yo' ndyuaa nn'aⁿ Israel. Ee jnda̱ tja̱ nn'aⁿ na ñel'uee'ndye na ñe'cala'cuee' jom. 21Quia jo' teicantyjaaⁿ, tjañ'oom tyochjoo ñ'eⁿ tsondyee. Ty'elcwee'na ndyuaana ndyuaa Israel. 22Joo ncuee'ñeeⁿ m'aaⁿ Arquelao ts'iaaⁿ ts'o̱ndaa Judea yuu na tyotsa̱'ntjom tsotyeeⁿ Herodes. Sa̱a̱ quia na jndii José na ljo', t'oom na nquiaⁿ'aⁿ na nncjaⁿ Judea. Mati s'aannda' Ty'o̱o̱ts'om na tsoom'm ndaa na tancjaⁿ jo' jo'. Jo' chii tjaaⁿ cwiicheⁿ ntyja, ts'o̱ndaa Galilea. 23Tjaaⁿ cwii tsjoom na jndyu Nazaret. Jo' jo' ljoo'ñê. Na tuii na luaa' seicanda̱a̱'ñena' ñ'oom' Ty'o̱o̱ts'om na tyoñe'quia profetas na nntseicajndyuna' Jesús ts'aⁿ Nazaret.
Mateo 2


1L'ue ts'o̱o̱ⁿ na caliu'yo' na jeeⁿ t'maⁿ waa na matseijndo̱ya cantyja 'naⁿ'yo', 'o ndo' mati nn'aⁿ na cwila'yu' na m'aⁿna tsjoom Laodicea, ndo' mati cha'tsondye nn'aⁿ na ticata'jnaaⁿ' ja, 2matseijndo̱ cha nnc'om t'maaⁿndye n'om, ndo' cha tjoom' nc'om na wi' n'om nc'iaa na cwila'yu', ndo' na jndyeti na cwi'oola'no̱ⁿ' cantyja 'naaⁿ' ñ'oom wanty'iuu' na matseicandii Ty'o̱o̱ts'om na juuna' maquiiti Cristo cwiluiiñena'. 3Ee cantyja 'naaⁿ' jom m'aⁿ nty'iu cha'tso na jndo̱' ts'om Ty'o̱o̱ts'om na jeeⁿ jnda laxmaⁿna' ñequio joo na mantyjiicheⁿ. 4Matsjo̱o̱ ñ'oomwaa' nda̱a̱'yo' cha tiñe'quiandyo' na nñe'quiu'nn'aⁿna' 'o cwii ñ'oom na nla'neiⁿ nn'aⁿ nda̱a̱'yo' na nncjaachuuñena' 'o. 5Ee meiiⁿ na tic'o̱o̱ⁿya quii'ntaaⁿ'yo', sa̱a̱ naquii' ts'o̱o̱ⁿya cha'cwijom na ñ'a̱ⁿya ñ'eⁿndyo' na jeeⁿ neiⁿya na maqua̱ⁿ cwenta na jeeⁿ xcwe cwil'a'yo' ndo' na cwila'yu'ya n'om'yo' ñ'eⁿ Ty'o̱o̱ts'om. 6'O jnda̱ jla'ljo'yo' Cristo Jesús naquii' n'om'yo' na cwiluiiñê na matsa̱'ntjoom 'o. Jo' chii ñequii'cheⁿ c'om'yo' na cwila'jomndyo' ñ'eⁿñê. 7C'om'tyeⁿ'yo' cantyja 'naaⁿ'aⁿ cha'xjeⁿ tyeⁿ m'aⁿ nch'ioo' ts'oom quii' tyuaa. Ndo' catsana'jnda̱'yo' cantyja na cwila'yu'yo' ñ'eⁿñê. Cal'a'yo' cha'xjeⁿ ñ'oom na t'mo̱ⁿ ts'aⁿ nda̱a̱'yo'. Ndo' ñequii'cheⁿ quia'yo' na jeeⁿ quianl'uaa' Ty'o̱o̱ts'om cha'tso nnom na matio'naaⁿñê 'o. 8Cal'andyo' cwenta na tiñequiandyo' na nla'jomndyo' ñequio nn'aⁿ na cwinquio'nn'aⁿ nt'omcheⁿ ñequio ñ'oom na m'aaⁿ' n'omna, ñ'oom na matseiñ'eeⁿ'ñena' nn'aⁿ ee nchii cantyja 'naaⁿ' Cristo cwila'jomndyena, macanda̱ cwi'oola'jomndye chiuu na nquiu nquiee ndo' ñequio natia najnda̱ na cwitsa̱'ntjom tsjoomnancuewaañe. 9Ee cha'tso na cwiluiiñe Ty'o̱o̱ts'om canda̱a̱'ñ'eⁿ tseixmaⁿ Cristo na tuiiñê na ts'aⁿ jom. 10Cantyja 'naaⁿ' jom maqueⁿna' 'o na canda̱a̱'ndyo' jo nnom Ty'o̱o̱ts'om ee cwila'jomndyo' ñ'eⁿ Cristo na cwiluiiñê na catsa̱'ntjoom cha'tsondyeñ'eⁿ na nchii nn'aⁿ cwiluiindye na waa najnda̱ na cwitsa̱'ntjom. 11Ndo' mati 'o jnda̱ tuii ñ'eⁿndyo' cwii na matseijomna' cha'cwijom na cwil'a nn'aⁿ judíos ñ'eⁿ yonom'ndaa ndana. Sa̱a̱ juu na s'aa Cristo ñ'eⁿndyo', nchii cwe' cjoo' seii' ts'aⁿ tuiina', jom macwji'n'maaⁿñê 'o cantyja 'naaⁿ' jnaⁿ na laxmaⁿ'yo' na teincoondyo' na nn'aⁿjnaⁿ 'o. Luaa' ts'iaaⁿ na mach'ee Cristo. 12Quia na teits'oomndyo', tjacant'iuu'ndyo' ñequio Cristo. Ndo' mati cwitando'xco'yo' ñ'eⁿñê nc'e cwila'yu'yo' na waa najndeii na matseixmaⁿ Ty'o̱o̱ts'om na tquiaaⁿ na tando'xco juu. 13Ncuee na jnda̱ teinom, ñejla'xmaⁿ'yo' l'oo nc'e jnaⁿ'yo' ndo' nc'e na tyooluii ñ'eⁿndyo' cha'na cwil'a nn'aⁿ judíos yonom'ndaa ndana. Sa̱a̱ je' je' mañequiaa Ty'o̱o̱ts'om na tjoom' cwitando'yo' ñequio Cristo na jnda̱ seit'maⁿ ts'oom jnaⁿ'yo'. 14Juu na tyowaa na cho̱'jnaaⁿya nnom ljeii na matsa̱'ntjomna', na tyoqueⁿna' xjeⁿ 'naaⁿ'na' jaa, seicanduu' Ty'o̱o̱ts'om. S'aaⁿ na mawinom ts'oom ee na ty'ioom juuna' ts'oom'naaⁿ. 15Cwe' nc'e na tue' Cristo cjoo' ts'oom'naaⁿ, jo' tju'cje Ty'o̱o̱ts'om cha'tsondye joo na waa najnda̱ na m'aⁿ jo nandye ndo' jlui'jnaaⁿ'ndye joo jo nda̱a̱ cha'tso na s'aaⁿ. Tjachuu Cristo joona nawi' ee na jnda̱ tantjoom. 16Nc'e na luaa' s'aa Cristo, tiñequiandyo' na nntso cwii ts'aⁿ na tixcwe cwil'a'yo' cantyja 'naaⁿ' na cwicwa'yo' oo na cwiwe'yo' oo ñ'oom cantyja 'naaⁿ' cwii xuee na cwilue nn'aⁿ na jeeⁿ t'maⁿ tseixmaⁿ oo quia na m'aaⁿ chi'ndaa oo xuee na cwita'jndyeena. 17Ee ñ'oommeiⁿ' cwe' ncwaaⁿ' juu na quia nndyo na manquii Cristo cwiluiiñê na canda̱a̱'. 18Tiñe'quiandyo' na nntjeii' naⁿm'aⁿ' naya 'naⁿ'yo' na jeeⁿ jndana' na cwe' cwil'ayana na jeeⁿ nioom' n'omna ndo' na cwila't'maaⁿ'ndyena ángeles. Joona cwitii'ndyena cantyja 'naaⁿ ñ'oom na tyoonty'iaana na cantyja 'naaⁿ' jo' cwila's'andyena nc'e ñ'oom na m'aaⁿ' n'om nquieena. 19Joo naⁿm'aⁿ' cwitjeii'ndyena cantyja 'naaⁿ' Cristo na cwiluiiñê xqueⁿ tmaaⁿ' nn'aⁿ na cwiluiindye seiiⁿ'eⁿ. Nc'e na mateix'eeⁿ tmaa'ⁿ nn'aⁿ cwentaa'aⁿ', 'oonajnda̱na ndo' macwjaa'ñena' joona cantyja 'naaⁿ'aⁿ cha'xjeⁿ tjat'uii cwii cwii nnom na tjacañjoom'ñe sei'ts'o 'naaⁿya cha'xjeⁿ na seijndaa'ñe Ty'o̱o̱ts'om. 20'O jnda̱ tja̱'yo' ñequio Cristo, jo' chii je' tic'om'yo' nacje 'naaⁿ ñ'oom na maqueⁿna' xjeⁿ nn'aⁿ na la'xmaⁿna cantyja 'naaⁿ' tsjoomnancue. Quia jo' ¿chiuu na ndicwaⁿ cwil'a'yo' cha'na nn'aⁿ tsjoomnancue, na cwilañ'oom'ndyo' ñ'oom na maqueⁿna' xjeⁿ nn'aⁿ? 21Cha'na ñ'oom na cwiluena: "Tiñe'quiu' luaa'. 'Naⁿwaa' ticwanaaⁿ na nlqui' meiⁿ tileiñ'oom'". 22Cha'tso ñ'oommeiⁿ' na cwiqueⁿ joona xjeⁿ nn'aⁿ, mat'uiina' 'naⁿ na cwintycwii na mawil'uee'ñe ts'aⁿ, ñequii'cheⁿ la'xmaⁿna' ñ'oom na cwiqueⁿ nn'aⁿ na matsa̱'ntjomna' ñequio ñ'oom na cwit'mo̱o̱ⁿ naⁿ'ñeeⁿ nda̱a̱ nn'aⁿ. 23Na mayuu' mach'eena' ndoo' ntyjii ts'aⁿ na jndo̱' ts'om ts'aⁿ na luaa' ñ'oom tseineiⁿ ee cwit'mo̱o̱ⁿna' na jeeⁿ matseit'maaⁿ'ñe ndo' jeeⁿ maqueⁿ xjeⁿ seii', sa̱a̱ ñ'oom'ñeeⁿ meiⁿchjoo ticateijndeiina' juu na wjaa nacjoo joo na cwiqueⁿna' xjeⁿ juu na matsei'tjo̱o̱ñe nnom Ty'o̱o̱ts'om.
Colosenses 2


9S'aana' nquiuuyâ na matseijomna' jâ cha'na nn'aⁿ na jnda̱ teijndaa' na mañejom na cwje. Tuii na ljo' cha ca'mo̱ⁿyana' nda̱a̱yâ na ñequii'cheⁿ c'o̱o̱ⁿyâ na quit'maⁿ n'o̱o̱ⁿyâ Ty'o̱o̱ts'om na mañequiaa na cwitando'xco nn'aⁿ na jnda̱ tja̱, meiⁿ tanc'o̱o̱ⁿyâ na ntyjaa' n'o̱o̱ⁿyâ chiuu cwilaxmaaⁿ nncjo̱o̱yâ.
2 Corintios 1:9
One App.
815 Languages.


1Jnda̱ jo' t'mo̱ⁿ ángel'ñeeⁿ cwii jndaa na cwinaⁿna' x'ee tio na wacatyeeⁿ Ty'o̱o̱ts'om ñequio Catsmaⁿ. Macaana' xcwe ts'om nataa t'maⁿ tsjoom'ñeeⁿ. Ndaa na cwinaaⁿ' jo' jo' jeeⁿ xueena' cha'cwijom tsioo ndo' juuna' mañequiaana' na ticantycwii na cwita'ndo' nn'aⁿ. Mati we ntyja 'ndyoo jndaa meintyjee' n'oom na cwiñe'quia na cwita'ndo' nn'aⁿ. Ntyja canchoo'we nnom ta̱ n'oom'ñeeⁿ, ndo' cwii cwii nnom ta̱ cwiquiena' tincwii chi'. Mati tscoo n'oom'ñeeⁿ la'xmaⁿna' nasei na matsein'maⁿna' nn'aⁿ njoomnancue. 3Meiⁿcwii nnom nawi' na cwitjoom nn'aⁿ taxocanty'iaana jo' jo'. Macanda̱ nquii Ty'o̱o̱ts'om nncwacatyeeⁿ tio 'naaⁿ'aⁿ jo' jo' ñequio Catsmaⁿ ndo' nn'aⁿ na cwindye'ntjom nnoom nla't'maaⁿ'ndyena jom. 4Nnty'iaanda̱a̱na jom ndo' nñoom xueⁿ'eⁿ cantaana. 5Taxocuaa natsjom ndo' taxocaⁿna' chom lámpara, meiⁿ ñe'quioom' ee nquii Ta Ty'o̱o̱ts'om cwiluiiñê naxuee nda̱a̱na. Ndo' ticantycwii na cwitsa̱'ntjomna. 6Jnda̱ jo' tso ángel'ñeeⁿ no̱o̱ⁿ: —Cha'tso ñ'oommeiiⁿ tjacantyja na mayuu'na', jo chii nnda̱a̱ ntyjaa'tyeⁿ ts'om ts'aⁿ joona'. Nquii Ta Ty'o̱o̱ts'om cwiluiiñê na matseijno̱o̱ⁿ'o̱ⁿ n'om nn'aⁿ na cwiñe'quia ñ'oom'm. Jo' chii jnda̱ jñoom ángel cwentaaⁿ'aⁿ na ca'mo̱ⁿ nda̱a̱ nn'aⁿ na cwindye'ntjomna nnoom ljo' na mawaaxjeⁿ na nluii. 7Matso Jesucristo: —Queⁿ'yo' cwenta, matyuaa' nncua̱'caño̱o̱ⁿya na m'aⁿ'yo'. Neiiⁿ' ts'aⁿ na matseicanda̱ ñ'oom na chuu librowaa cantyja chiuu cwindyona'. 8Ja Juan nty'iaya cha'tso nmeiⁿ' ndo' jndiiya cantyja 'naaⁿna'. Ndo' quia na jnda̱ nty'iaya ndo' jnda̱ jndiiya ñ'oommeiⁿ', quia jo' tco̱o̱'a xtya̱ jo nnom ángel'ñeeⁿ na nntseit'maaⁿ'ndyo̱ jom na t'mo̱o̱ⁿ nmeiⁿ' no̱o̱ⁿ. 9Sa̱a̱ tsoom: —Tintsa' na luaa', ee tjom na cwindya̱'ntjo̱o̱ⁿya nnom Ty'o̱o̱ts'om ñ'eⁿndyu', ñequio nc'ia' na cwiñe'quia ñ'oom'm, ndo' ñequio joo nn'aⁿ na cwila'canda̱ ñ'oom na chuu librowaañe. Macanda̱ nquii Ty'o̱o̱ts'om catseit'maaⁿ'ndyu'. 10Mati tsoom no̱o̱ⁿ: —Joo ñ'oom na chuu librowaa cantyja chiuu cwindyona', tintseicu' joona' na ticandye nn'aⁿ ee nc'e na jnda̱ teinndyoo' xjeⁿ na nntseicanda̱a̱'ñena' joona'. 11Juu ts'aⁿ na mach'ee yuu na ticaty'iomyana' cats'aato na ljo'. Ndo' juu ts'aⁿ na tilju' matseitiuu, caljoo'ñeto na ljo'. Sa̱a̱ juu ts'aⁿ na matseijomñe ñequio na maty'iomyana', c'oomticheⁿ na ljo'. Ndo' juu ts'aⁿ na jnda̱ tqueⁿlju' Ty'o̱o̱ts'om ts'om, caljoo'ñetyeⁿ cantyja 'naaⁿ'aⁿ. 12Matso Jesucristo: —Mayuu'cheⁿ matyuaa' nncua̱'caño̱o̱ⁿya. Nndyo̱ñ'o̱ⁿya naya na maty'iomna' na nnto'ñoom nn'aⁿ, ndo' nñequiaya jo' nnom cwii cwii ts'aⁿ cantyjati na s'aa. 13Ja m'aaⁿya cwitjo̱o̱cheⁿ na nluii cha'tso, ndo' maxjeⁿ nnc'o̱o̱ⁿya quia na jnda̱ ntycwii cha'tso. Ja m'aaⁿya najndyee ndo' m'aaⁿya na macanda̱. Cwiluiindyo̱ x'ee cha'tso ndo' mati ntyjii chiuu cwintycwiina'. 14Mañequiaana' na neiiⁿ nn'aⁿ na cwitmaⁿlju' naquii' n'omna ñequio nioom' Jesucristo. Ee joona wanaaⁿ na nncwinomna ndyueel'a na nnc'ooquie'na quii' tsjoom Jerusalén xco. Ndo' nnda̱a̱ nlquie'cañomna ts'oom na nntquiina ta̱ na mañequiaana' na cwita'ndo' nn'aⁿ. 15Sa̱a̱ naxeⁿ' tatiom nnom tsjoom'ñeeⁿ cwiljoo'ndye nn'aⁿ na tilju' laxmaⁿ ñequio naⁿcalua', nn'aⁿ na cwe' cwim'aⁿya ñequio nc'iaa, nn'aⁿ na cwila'cwjee nc'iaa, nn'aⁿ na cwila't'maaⁿ'ndye 'naⁿ na cwe' nn'aⁿ nl'a, ndo' ticwii cwii ts'aⁿ na neiiⁿ' cantu ndo' majo'to mach'ee. 16—Nnco̱ Jesús jnda̱ jño̱o̱ⁿya ángel cwentaya na m'aⁿ'yo' na macwji'yuu'ñe cha'tso ñ'oommeiiⁿ nda̱a̱' 'o, ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. Ja cwiluiindyo̱ x'ee ñ'oom cantyja 'naaⁿ' David, ndo' tsjaaⁿ 'naaⁿ' jom na jndyowicantyjoo'. Ja cwiluiindyo̱ caxjuuncoo. 17Nquii Espíritu Santo ñequio joo nn'aⁿ na cwiluiindye scuu' Catsmaⁿ cwiluena: —Ta Jesús, candyo'. Ndo' 'ñeeⁿ juu na mandii na matsei'naaⁿ' ts'aⁿ ñ'oommeiiⁿ, catso: —Candyo', Ta Jesús. Ndo' 'ñeeⁿ juu na ñe'c'uu ndaa, candyontyjaa' jom. Ee meiⁿcwi'ñeeⁿcheⁿ ts'aⁿ na ntyjaa' ts'om na nlui'n'maaⁿñe, candyoc'uu ndaa na cwe'yu na mañequiaa na cwita'ndo' nn'aⁿ. 18Ticwii cwii ts'aⁿ na mandii ñ'oommeiiⁿ cantyja chiuu cwindyona' na teiljeii tsomwaañe, ja Juan mañequiaya na caljeii tsaⁿ'ñeeⁿ na waa na teincuu'. Ee xeⁿ nntseicwaljoo' ts'aⁿ ñ'oom nacjoo' ñ'oommeiiⁿ, quia jo' nacjoom'm nntseicwaljoo' Ty'o̱o̱ts'om cha'tso nawi' t'maⁿ na teiljeii naquii' librowaa. 19Ndo' mati 'ñeeⁿ juu na nncwji' nt'om ñ'oom na teiljeii librowaa cantyja chiuu cwindyona', Ty'o̱o̱ts'om nncwji' na wanaaⁿ na nlquii tsaⁿ'ñeeⁿ ta̱a̱' ts'oom na mañequiaa na cwita'ndo' nn'aⁿ. Ndo' nnts'aaⁿ na ticwanaaⁿ na nncjaaquiee' tsaⁿ'ñeeⁿ naquii' tsjoom na lju' cwiluiiñena'. We ñ'oommeiⁿ' matseineiⁿ librowaa chiuu la'xmaⁿna'. 20Manquiiti Jesús na macwji'yuu'ñe ñ'oommeiⁿ', matsoom: —Mayuu'cheⁿ tyuaa' nncua̱'caño̱o̱ⁿya na m'aⁿ'yo'. Ndo' jaa cwit'o̱o̱ya nnoom, cwil'uuya: —Mayuu'. Candyo' 'u Ta Jesús. 21Catio'naaⁿñe Ta Jesús cha'tsondyo' 'o na macwji' Ty'o̱o̱ts'om cwentaaⁿ'aⁿ. Amén.
Apocalipsis 22


1Jo' chii xeⁿ mañequiaana' na t'maⁿ n'om'yo' na la'xmaⁿ'yo' cwentaa' Cristo, xeⁿ mañequiaana' na t'maⁿ n'om'yo' na m'aaⁿ na candya' ts'oom 'o, xeⁿ m'aaⁿ Espíritu quii' n'om'yo', ndo' xeⁿ m'aⁿ'yo' na wi' n'om'yo' nt'omcheⁿ, 2quia jo' quia'yo' na canda̱a̱'ya na neiⁿya na cha'tsondyo' c'om'yo' na ñe'cwii ñ'oom 'o, na ñe'cwii c'om'yo' na jnda nquiu'yo' ntyjee'yo', na ñe'cwii na m'aaⁿ' n'om'yo' ndo' ñe'cwii ts'iaaⁿ cwil'a'yo'. 3Meiⁿcwii til'a'yo' na wato̱ⁿ' m'aⁿ'yo' meiⁿ nchii na cwilas'andyo' cwilalcundyo'. Ñequii'cheⁿ cal'a'yo' na cwitue'ndyo'cje'yo'. Cwii cwiindyo' cwji' cwenta na t'maⁿti cwiluiiñe x'iaa' nchiiti nquii. 4Meiⁿcwiindyo' 'o tinc'oom' ts'om na ñe'tomti chiuu waa na wjaawinom nquii. Mati c'oom' n'om'yo' chiuu nnteijndeiina' nc'iaa'yo'. 5Cwii cwiindyo' ñe'cwii c'oom' n'om'yo' cha'xjeⁿ tyom'aaⁿ' ts'om Cristo Jesús, 6ee jom: Meiiⁿ na ñe'cwii ts'oom ñ'eⁿ Ty'o̱o̱ts'om, sa̱a̱ ticatseijneiⁿ na ñecwii xjeⁿ cwiluiiñê ñ'eⁿñe Jom. 7Tjei'ndyo̱o̱ñe cheⁿnqueⁿ cantyja na matseixmaaⁿ, ndo' t'oom cha'na cwii moso, tuiiñê cha'xjeⁿ jaa nn'aⁿ. 8Ndo' na t'oomñê cha'na jaa nmeiiⁿ, tjucjeñe cheⁿnqueⁿ, ndo' na seicanda̱a̱'ñê, jo' na tueeⁿ'eⁿ, cwii na seijnaaⁿ'na' na tueeⁿ'eⁿ cjoo' ts'oom'naaⁿ. 9Ndo' nc'e na ljo', jo' chii t'maⁿ matseit'maaⁿ'ñe Ty'o̱o̱ts'om jom. Ndo' mati tqueⁿ na jndati tseixmaⁿ xueⁿ'eⁿ, nchiiti xuee' meiⁿquia ts'aⁿ, 10cha cantyja 'naaⁿ' xuee' Jesús cha'tso joo na m'aⁿ cañoom'luee cata'na cantyena, ndo' mati joo na m'aⁿ tsjoomnancue ñequio cha'tso joo na m'aⁿ tsjoom l'oo, 11ndo' cha'tsondyena catjei'yuu'ndyena na cwiluiiñe Jesucristo na catsa̱'ntjoom na cantyja 'naaⁿ' jo' nntseit'maaⁿ'ñena' Tsotya̱a̱ya Ty'o̱o̱ts'om. 12Jo' chii 'o nn'aⁿya na jeeⁿ jnda ntyjiiya, quia ñet'o̱o̱ⁿya ñ'eⁿndyo', jla'canda̱a̱'ndyo' chiuu ñetsjo̱o̱ya nda̱a̱'yo', majndeiiticheⁿ je' na tic'o̱o̱ⁿndyo̱ ñ'eⁿndyo' cala'canda̱'yo'. Cantyja na cwitsam'aⁿ'yo' ñequio na xcwee' n'om'yo' cat'mo̱ⁿ'yo' na cwiluiindyo' nn'aⁿ na macwji'n'maaⁿñe Ty'o̱o̱ts'om, 13ee manquiityeeⁿ mach'eeⁿ na l'ue n'om'yo' na nl'a'yo' yuu na ya ndo' mateijneiⁿ 'o na nla'canda̱'yo' yuu na l'ue ts'oom. 14Cha'tso na cwil'a'yo', tila'ncjoo'ndyo' meiⁿ ticalañ'eeⁿ' ndyue'yo' ñequio nc'iaa'yo' na cwila'yu' 15cha tjaa 'ñeeⁿ juu nljeii na nntso waa na cwila'tjo̱o̱ndyo'. Cala'xmaⁿ'yo' ntseinda Ty'o̱o̱ts'om na lju' m'aⁿ'yo' quii'ntaaⁿ nn'aⁿ natia laxmaⁿ na quie' n'om. Jo nda̱a̱ naⁿ'ñeeⁿ cala'xmaⁿ'yo' cha'cwijom cancjuu na cwiwixuee jo nnom tsjomnancuee na jaaⁿñe, 16yocheⁿ na cwitsañ'om'yo' ñ'oom naya jo nda̱a̱ nn'aⁿ na mañequiaana' na cwita'ndo' añmaaⁿna. Ndo' na ljo' quia na nncwjee'nnda' Cristo, nnda̱a̱ nnc'o̱o̱ⁿ na neiⁿya cantyja 'naⁿ'yo', na matseino̱o̱ⁿyana' na ticwe' ts'iaaⁿ'ndyo ñes'aaya ts'iaaⁿ quii'ntaaⁿ'yo'. 17Ndo' meiiⁿ xeⁿ na aa nntseicuee'na' ja cha'cwijom quioo' na cwila'cuee' nn'aⁿ na cwila't'maaⁿ'ndyena Ty'o̱o̱ts'om cha na nntseicanda̱a̱'ñena' na cwiñequia'yo' nnoom nc'e na cwilayu'ya n'om'yo' ñ'eⁿñê maxjeⁿ m'aaⁿya na neiⁿya ndo' matseineiiⁿ'ndyo̱ ñequio cha'tsondyo'. 18Mati c'om'yo' na neiⁿ'yo' ndo' calajomndyo' ñ'eⁿndyo̱ na m'aaⁿya na neiⁿya. 19Macantyjaa' ts'o̱o̱ⁿya jo nnom Ta Jesús na tyuaa' njño̱o̱ⁿya Timoteo na m'aⁿ'yo' cha quia na nndyolcweeⁿ'eⁿ nndiiya chiuu waa na m'aⁿ'yo'. 20Ee ñenqueⁿ m'aaⁿ' ts'oom cantyja 'naⁿ'yo' cha'xjeⁿ ja luaa na jaawa jaacue na m'aaⁿ' ts'o̱o̱ⁿ chiuu ya nnteijndeiina' 'o, 21ee cha'tso nt'omcheⁿ nn'aⁿ macanda̱ m'aaⁿ' n'omna cantyja 'naaⁿ na cwila'jndaa'ndye nquieena nchii chiuu waa na l'ue ts'om Jesucristo. 22Sa̱a̱ 'o nquiu'ya'yo' chiuu wjaam'aaⁿ Timoteo ndo' chiuu waa na tyondi'ntjoom n'eⁿndyo̱, teijneiⁿ ja cha'cwijom mach'ee jnda ts'aⁿ ñequio tsotye. 23Jo' chii tyuaa'ti na nljeiya chiuu nntseijndaa'ñena' ñ'oom na maleiñ'oom ja, quia jo' njño̱o̱ⁿya jom na m'aⁿ'yo', 24sa̱a̱ mati quit'maⁿ ts'o̱o̱ⁿ Nquii na matsa̱'ntjom ja na tyuaa' nncjo̱ cando̱o̱'a 'o. 25Sa̱a̱ maqua̱ⁿ cwenta na macaⁿna' na catseicwano̱ⁿlcwa̱'a ti'nn'aaⁿya Epafrodito, jom na matseijomñê ts'iaaⁿ na mats'aa ndo' tseiXmaaⁿ sondaro cwentaa' Ta Jesús, jom na jñom'yo' na m'aaⁿya na cwiteijndei'yo' ja 'naⁿ na macaⁿna' ja. 26Jeeⁿ l'ue ts'oom na nnty'iaa'nnaaⁿ'aⁿ cha'tsondyo' 'o ee matsei'ndaa'na' ntyjeeⁿ na jnda̱ jndye'yo' na ñeteiweeⁿ'eⁿ. 27Ee ñ'oom na mayuu' naljo' tjoom hasta mawaa xjeⁿ na ntseicuee'na' jom sa̱a̱ ty'oom Ty'o̱o̱ts'om na wi' ts'om jom, ndo' nchii macanda̱ jom, mati ja, titseicwaljoo'tina' na chjoo' ts'o̱o̱ⁿ. 28Jo' chii matyuaa'ti majño̱o̱ⁿya jom na m'aⁿ'yo' cha na nñequiaana' na neiⁿ'yo' na nnty'ia'nnda'yo' jom ndo' cha tic'o̱o̱ⁿya na chjoo' ts'o̱o̱ⁿ. 29Ñequio na neiⁿ'yo' cato'ñoom'nnda'yo' jom cha'na cwii ts'aⁿ na matseijomñe ñ'eⁿ Ta Jesús ndo' ñequii'cheⁿ cala't'maaⁿ'ndyo' nn'aⁿ na laxmaⁿ cha'na jom. 30Ee mawaa mawaaxjeⁿ na nntseicuee'na' jom na mandi'ntjoom nnom Cristo. Tju'teincuu'ñena' jom na mateijneiⁿ ja ts'iaaⁿ na leicanda̱a̱ nl'a' ncjo'yo'.
Filipenses 2


1'O nn'aⁿ na cwila'yu'yo', xeⁿ m'aaⁿ cwii nn'aⁿ'yo' na jnda̱ tju'cje jnaⁿ juu, 'o na cwitsam'aⁿ'yo' cantyja 'naaⁿ' Espíritu, laxmaⁿ'yo' na cateijndei'yo' jom na c'oomnnaaⁿ'aⁿ nacje 'naaⁿ' Cristo, sa̱a̱ cal'a'yo' naljo' ñequio na cwitue'ndyo'cje'yo'. Ndo' ticwiindyo' 'o cal'andyo' cwenta cantyja 'naⁿ'yo', tints'aana' na mati nncju'cje jnaⁿ 'o. 2Cwii ndo' cwiindyo' catei'jndei'yo' nn'aⁿ'yo' na cwila'yu' meiⁿquia na cwitjoomna, ee na nl'a'yo' naljo' nla'canda̱'yo' ljeii na matsa̱'ntjomna'. 3Ee xeⁿ na m'aaⁿ' ts'om ts'aⁿ na t'maⁿ cwiluiiñê meiiⁿ ticatseixmaaⁿ na ljo', manquiu'nn'aⁿñe cheⁿnqueⁿ. 4Cwii cwiindyo' 'o queⁿñe cheⁿnquii cwenta aa mach'ee cha'xjeⁿ na matsona', ee xeⁿ matseicanda̱a̱'ñe quia jo' nnda̱a̱ nnc'oom na neiiⁿ' cantyja 'naaⁿ', nchii ee macwji' cwenta na xcweti mach'ee, nchiiti cwiicheⁿ, 5ee cwii cwiindyo̱ cho̱o̱ya xuu 'naaⁿya. 6Joo nn'aⁿ na cwindye ñ'oom' Ty'o̱o̱ts'om na cwit'mo̱o̱ⁿ nn'aⁿ nda̱a̱na, matsona' nñequiana 'naⁿ na macaⁿna' naⁿ'ñeeⁿ. 7Tiñe'quiandyo' na nnquiu'nn'aⁿna' 'o, tjaa 'ñeeⁿ juu na nda̱a̱ ntioñ'oom Ty'o̱o̱ts'om, ee meiⁿljo'cheⁿ na nnom' ts'aⁿ, majo' jo' nncue'. 8Ee ts'aⁿ na nñequiaañeñ'eⁿ cantyja na l'ue ts'om seii', majuu jo' nnts'aana' cha'cwijom cwiwe' ntjom, nntsei'ndaa'na jom ndo' nncueeⁿ'eⁿ. Sa̱a̱ xeⁿ mach'eeⁿ yuu na cjawee' ts'om Espíritu, nñequiaaⁿ na nnlo'ñom tsaⁿ'ñeeⁿ na ticantycwii na wando' añmaaⁿ'. 9Jo' chii tilanchqueeⁿ'ndyo̱ na nl'aaya yuu naya ee xeⁿ ti'ndya̱a̱nc'uaa'ndyo̱, nncue'ntyjo̱ xjeⁿ na nnto'ño̱o̱ⁿya na ticantycwii na cwitando̱o̱'a. 10Ndo' nc'e na ljo', cwii cwii ndii' na mañequiaana' na nnda̱a̱ nntei'jndeiiya nn'aⁿ, cal'aaya na ljo', majndeiiticheⁿ joo nn'aⁿ na cwila'yu'ya n'om. 11Queⁿ'yo' cwenta na t'maⁿ ljeii matsa̱'a. 12Joo naⁿ'ñeeⁿ na cwila'jnda̱na na quiandyo' na caluii 'naaⁿ ntjaaⁿ'yo' cwil'ana na luaa' ee l'ue n'omna na ljoyaandye nn'aⁿ judíos ñ'eⁿndyena sa̱a̱ xeⁿ nla'jomndyena cantyja 'naaⁿ' ts'oom'naaⁿ na tue' Cristo, nntyjo̱ naⁿ'ñeeⁿ joona. 13Ee meiiⁿ joo nn'aⁿ na cwila'jnda̱na na caluii 'naaⁿ seii'yo' ticalacanda̱na chiuu t'maⁿ ljeii'ñeeⁿ. Sa̱a̱ cwijoo' n'omna na quiandyo' na caluii naljo' cha nnda̱a̱ nla's'andye na jnda̱ tantjomna 'o. 14Sa̱a̱ cantyja 'naⁿya, tijoom cwji's'andyo̱. Manda̱ macwjii's'aya cantyja 'naaⁿ' juu na tue' nquii Ta Jesucristo nacjoo' ts'oom'naaⁿ, ee cantyja 'naaⁿ' ts'oom'naaⁿ, juu na matseixmaⁿ tsjoomnancue, maqueⁿna' ts'oo cantyja 'naⁿya ndo' mati cwiluiindyo̱ ts'oo cantyja 'naaⁿ' juuna'. 15Ee quia na macwjaa'ñena' ts'aⁿ cantyja 'naaⁿ' Cristo Jesús, ticajnda meiiⁿ na aa jnda̱ tuii 'naaⁿ seiiⁿ'eⁿ oo aa tjaa'naⁿ. Juu na tuiiñexco ts'aⁿ, juu jo' cajnda. 16Cha'tsondye nn'aⁿ na cwilajomndyena ñ'oomwaa', quiaa Ty'o̱o̱ts'om na meiⁿcwii ñomtiuu tic'omna jo nnoom ñequio juu na m'aaⁿ na candya' ts'oom joona. 17Na xuee je' na wjaa wjaatina', meiⁿcwii ts'aⁿ tintseintjaaⁿ' ja cantyja 'naaⁿ' ñ'oommeiⁿ'. Ee cantsaaⁿ na cho̱ya cwit'mo̱o̱ⁿna' na cwiluiindyo̱ ts'aⁿ na mandi'ntjomtyeⁿ nnom Ta Jesús. 18'O nn'aⁿya na cwila'yu'yo' ñequio Jesucristo na cwiluiiñê na matsa̱'ntjoom jaa, macaⁿ'a na catio'naaⁿñê cha'tsondyo' 'o. Amén.
Gálatas 6


1Tsjoom Cesarea tyom'aaⁿ cwii tsaⁿs'a na jndyu Cornelio. Tsaⁿ'ñeeⁿ ts'aⁿ na matsa̱'ntjom cwii tmaaⁿ' sondaro na jndyuna' Italiano. 2Tsaⁿ'ñeeⁿ jeeⁿ xcwee' ts'oom tyotseit'maaⁿ'ñê Ty'o̱o̱ts'om ñequio cha'tso nn'aⁿ waⁿ'aⁿ. M'aaⁿ na nquiaⁿ'aⁿ Ty'o̱o̱ts'om. Mati jndye waa na tyoteijneiⁿ nn'aⁿ judíos na jñeeⁿ'ndye. Ndo' ñequii'cheⁿ tyotseineiiⁿ nnom Ty'o̱o̱ts'om. 3Cwii xuee cha'na na ndyee na matmaaⁿ tco'na' ángel cwentaa' Ty'o̱o̱ts'om nnoom. Ndo'yaaⁿ na jndyoquiee' ángel'ñeeⁿ na m'aaⁿ. Matso nnoom: —Aa ndi', Cornelio. 4Ndo' jom cwe' nty'iaa'toom ángel na jeeⁿ nioom ty'ueeⁿ hasta seiqueeⁿñena' jom. Jnda̱ chii matsoom: —¿Ljo' nntsa' Ta? T'o̱ ángel nnoom matso: —Mandii Ty'o̱o̱ts'om na matsei'neiⁿ' nnoom. Ndo' maqueeⁿ cwenta na mateijndei' ndyeñeeⁿ' ndo' macañjom ts'oom 'u. 5Jo'chii cajñom' nn'aⁿ na c'oona tsjoom Jope na c'ooqueeⁿ'ndyena Simón tsaⁿ na mati jndyu Pedro. 6Tsaⁿ'ñeeⁿ nntsoom ljo' catsa'. Jom cwe' mac'eⁿyaaⁿ waa' tcayoom'm Simón ts'aⁿ na matseicato̱o̱' ntjaⁿ. Nndyoo' 'ndyoo ndaaluee waa waa' tsaⁿ'ñeeⁿ. 7Ndo' Cornelio quia na jnda̱ tja ángel na seineiⁿ ñ'eⁿñê tcwaaⁿ we mosoom'm ndo' cwii sondaro. Sondaro'ñeeⁿ matseit'maaⁿ'ñê Ty'o̱o̱ts'om ndo' mandi'ntjoom nnom Cornelio. 8Cornelio tsoñ'eeⁿ nda̱a̱ naⁿ'ñeeⁿ chiuu waa na tco'na na nty'iaaⁿ'aⁿ. Jnda̱ chii jñoom naⁿ'ñeeⁿ tsjoom Jope. 9Ndo' cwiicheⁿ xuee manjomndye naⁿ'ñeeⁿ nato. Cha'na manndyoo' quiajmeiⁿ' 'oowindyoona tsjoom Jope. Majuu xjeⁿ'ñeeⁿ tjawa Pedro xqueⁿ w'aa yuu su na nntseineiiⁿ nnom Ty'o̱o̱ts'om. 10M'aaⁿ jo' jo' ndo' tyjee' na ñe'jnoom'm, sa̱a̱ yocheⁿ na cwila'ñ'oom'ndyena na nlcwaaⁿ'aⁿ waa na tco'na' nty'iaaⁿ'aⁿ. 11Nty'iaaⁿ'aⁿ na jnaaⁿ cañoom'luee. Jndyocue cwii 'naⁿ cha'cwijom cwii liaa tsca'ndyu' tmeiⁿ na chu'tyeⁿ ñequiee nquina'. Tioona' xjeⁿ yuu na m'aaⁿcheⁿ. 12Liaa'ñeeⁿ ñjom cha'tso nnom quioo' na cwi'ooca' ñequio quioo' na cwi'ootsco̱o̱'ndye ñequio cantsaa. 13Ndo' jndii Pedro na teic'uaa, seineiⁿ, matso: —Quicantyja' Pedro. Catseicue' quioo' na nlqui'. 14Ndo' t'o̱ Pedro, matsoom: —Xoquia̱ Ta. Ee meiⁿjom tyooquia̱ cwii nnom na cwe' cwantindyo oo na tilju' tseixmaⁿna' jo njom' nncu'. 15Teic'uaannda', matso nnoom: —'Naⁿ na jnda̱ tqueⁿ Ty'o̱o̱ts'om na lju' tseixmaⁿna', 'u tintsu' na cwe' na cwantindyo juuna'. 16Ndyee ndii' teic'uaa seineiⁿ. Jnda̱ chii juu 'naⁿ'ñeeⁿ tjalcwe'nnda'na' cañoom'luee. 17Ndo' xcwe na m'aaⁿ' ts'om Pedro ljo' ñe'ca'mo̱ⁿ 'naaⁿ na tco'na' nty'iaaⁿ'aⁿ, ndo' nn'aⁿ na jñom Cornelio jnda̱ tquiena tsjoom'ñeeⁿ, na tax'eendyena yuu waa waa' Simón na cwe' mac'eⁿya Pedro. 18Jnda̱ na tquiena 'ndyoots'a w'aa'ñeeⁿ, jluena: —¿Aa ljoo m'aaⁿ Simón ts'aⁿ na mati jndyu Pedro? 19Xjeⁿ'ñeeⁿ ndicwaⁿ m'aaⁿ' ts'om Pedro cantyja na tco'na' nty'iaaⁿ'aⁿ ndo' matso Espíritu Santo nnoom: —Ndyee naⁿnom cwil'uee 'u. 20Jo' chii quicantyja', cja'cue'. Cja' ñ'eⁿndyena. Tinc'oom' ñomtiuu' ee ja jño̱o̱ⁿya joona. 21Quia jo' Pedro tjacueeⁿ na m'aⁿna. Matsoom nda̱a̱na: —Ja ts'aⁿ na cwil'ue'yo'. ¿Aa waa na nl'a'yo' ja? 22Jluena nnoom: —Jâ tquio̱o̱yâ ts'iaaⁿ 'naaⁿ' ts'aⁿ na jndyu Cornelio, ts'aⁿ na matsa̱'ntjom cwii tmaaⁿ' sondaro. Jom ts'aⁿ na mach'ee yuu na maty'iomyana' ndo' na matseit'maaⁿ'ñê Ty'o̱o̱ts'om. Cha'tsondye nn'aⁿ judíos ya ñ'oom cwilaneiⁿna cantyja 'naaⁿ'aⁿ ndo' jnda nquiuna jom. Cwii ángel cwentaa' Ty'o̱o̱ts'om tso nnoom na catseicañeeⁿ 'u na cja' waⁿ'aⁿ ndo' na nñeeⁿ ñ'oom na nntseineiⁿ'. 23Quia jo' seiñ'oom'ñe Pedro joona na caljoo'ndyena jo' jo'. Ndo' teincoo cwiicheⁿ xuee tjaaⁿ ñ'eⁿndyena. Ndo' nt'om nn'aⁿ tsjoom Jope na cwilayu' ty'ena ñ'eⁿñê. 24Cwiicheⁿ xuee tquiena tsjoom Cesarea. Mameindoo' Cornelio joona. Jnda̱ seitjoom nn'aaⁿ'aⁿ ñequio nn'aⁿ na ya ñ'oom jom ñ'eⁿndye. 25Jom jlui'noom naquii' waⁿ'aⁿ quia na ljeiiⁿ na jnda̱ tyjee'cañoom Pedro, tjacatjomñê juu. Tcoom'm xtyeeⁿ jo nnom na seit'maaⁿ'ñê juu. 26Sa̱a̱ seiwe tsaⁿ'ñeeⁿ jom. Matso nnoom: —Quicantyja' sa, ee mats'aⁿ ja cha'na 'u. 27Ndo' yocheⁿ na cwila'neiⁿna 'ooquie'na naquii' w'aa. Jo' jo' ljeii Pedro cwa jndye nn'aⁿ jnda̱ tjomndye. 28Quia jo' matsoom nda̱a̱na: —'O nquiu'yo' juu ljeii na cwileiñ'o̱o̱ⁿyâ matsona' na ticaty'iomyana' na cwii ts'aⁿ judío nncjaantyjaa' meiⁿnquia ts'aⁿ na nchii ts'aⁿ judío oo meiⁿ na nncjaaqueⁿ'eⁿ quii' waa'. Sa̱a̱ Ty'o̱o̱ts'om jnda̱ t'mo̱o̱ⁿ no̱o̱ⁿ na meiⁿcwii ts'aⁿ tantsjo̱o̱ na cwe' cwantindyo juu oo na tilju' tseixmaⁿ. 29Jo' chii quia na tqueⁿ'yo' ja tjaa na seitsaaⁿ'ndyo̱, maxjeⁿ jndyo̱o̱. Sa̱a̱ je' ñecaljeiya chiuu na tqueⁿ'yo' ja. 30Ndo' t'o̱ Cornelio matsoom: —Xuee je' jnda̱ ñequiee xuee maxjeⁿmeiiⁿ tyom'aaⁿya naquii' w'aya. Matseicwejndo'ndyo̱ ndo' matseina̱ⁿya nnom Ty'o̱o̱ts'om cha'na quil'a' 'o nn'aⁿ judíos na ticwii xuee na ndyee na matmaaⁿ. Juu xjeⁿ'ñeeⁿ teitquioo'ñe cwii ts'aⁿ no̱o̱ⁿ na jeeⁿ caxuee liaa'. 31Matso tsaⁿ'ñeeⁿ no̱o̱ⁿ: "'U re Cornelio, mandii Ty'o̱o̱ts'om ñ'oom na matsei'neiⁿ' nnoom ndo' macañjom ts'oom na mateijndei' nn'aⁿ ljo' na matseitjo̱o̱na' joona. 32Jo' chii cajñom' nn'aⁿ na c'oona tsjoom Jope na nnc'ooqueeⁿ'ndyena Simón ts'aⁿ na mati jndyu Pedro. Jom cwe' mac'eⁿyaaⁿ waa' tcayoom'm Simón ts'aⁿ na matseicato̱o̱'ñe ntjaⁿ, ts'aⁿ na waa waa' 'ndyoo ndaaluee." 33Jo' chii mantyja jño̱o̱ⁿ nn'aⁿ na c'ooc'omna 'u. Ndo' 'u quianl'ua' na jndyo'. Je' je' cha'tsondyô̱ ljoo m'aaⁿyâ jo nnom Ty'o̱o̱ts'om na nndya̱a̱yâ cha'tso na l'ue ts'oom na nntsu' nda̱a̱yâ. 34Quia jo' to̱' Pedro na matseineiiⁿ, matsoom nda̱a̱na: —Je' quia matsei'no̱ⁿ'cha̱ⁿya, na mayuu' Ty'o̱o̱ts'om tiquich'eeⁿ na cwe' ñejndaa' nn'aⁿ na candya' ts'oom. 35Ee meiⁿquia ndyuaa na m'aⁿ nn'aⁿ na cwila't'maaⁿ'ndye jom ndo' na cwil'a yuu na maty'iomyana' maxjeⁿ macjaawee' ts'oom ñ'eⁿndyena. 36Tyoñequiaaⁿ ñ'oom'm nda̱a̱ jâ nn'aⁿ Israel. Tyotseicañeeⁿ jâ ñ'oom naya na mañequiaana' na meiⁿcwii ñ'omtiuu tic'oom naquii' n'o̱o̱ⁿyâ nc'e Jesucristo tsaⁿ na cwiluiiñe na matsa̱'ntjom cha'tsondye nn'aⁿ. 37'O manquiu'yo' ñ'oom cantyja 'naaⁿ' Jesús. Jnda̱ teinom na tyotseineiⁿ Juan ñ'oom na nleits'oomndye nn'aⁿ, to̱' Jesús tyoñequiaaⁿ ñ'oom nda̱a̱ nn'aⁿ ts'o̱ndaa Galilea ndo' t'oom'na' cha'waa ts'o̱ndaa Judea. 38Cantyja 'naaⁿ' Jesús'ñeeⁿ na jnaⁿ Nazaret, tquiaa Ty'o̱o̱ts'om na jom matseixmaaⁿ najndeii Espíritu Santo. Tyomanoom, tyoch'eeⁿ naya ndo' tyotsein'maaⁿ cha'tso nn'aⁿ na ñenchje tsaⁿjndii ee maxjeⁿ ñ'eⁿñ'eⁿ Ty'o̱o̱ts'om ñ'eⁿñê. 39Jâ cwitjei'yuundyô̱ cantyja 'naaⁿ cha'tso na tyoch'eeⁿ ts'o̱ndaa Judea, ndo' mati naquii' tsjoom Jerusalén. Jla'cuee' naⁿ'ñeeⁿ jom na ty'ioomna jom cjoo' ts'oom'naaⁿ, 40sa̱a̱ xuee jnda̱ ndyee na tueeⁿ'eⁿ s'aa Ty'o̱o̱ts'om na tando'xcoom, ndo' na teitquioo'ñennaaⁿ'aⁿ nda̱a̱ jâ. 41Ticwitquioo'ñê nda̱a̱ cha'tsondye nn'aⁿ, macanda̱ nda̱a̱ jâ. Ee jnda̱ tjeii'ñe Ty'o̱o̱ts'om jâ na cwilaxmaaⁿyâ na catjei'yuu'ndyô̱ cantyja 'naaⁿ' Jesús nda̱a̱ nn'aⁿ. Jâ tyocwaa'â ndo' tyowa̱a̱yâ ñ'eⁿñê jnda̱ na tando'xcoom. 42Sa̱'ntjom Ty'o̱o̱ts'om jâ na nñequiaayâ ñ'oom nda̱a̱ nn'aⁿ ndo' na catjei'yuu'ndyô̱ na tqueeⁿ Jesús na cu'xeⁿ nn'aⁿ na ta'ndo' ñequio nn'aⁿ na jnda̱ tja̱. 43Mati profetas tyola'neiⁿna cantyja 'naaⁿ' Jesús. Tyoluena na cha'tsondye nn'aⁿ na nlayu' ñ'eⁿñê maxjeⁿ nntseit'maⁿ ts'om Ty'o̱o̱ts'om jnaaⁿna nc'e xuee' jom. 44Ndicwaⁿ matseineiⁿ Pedro nda̱a̱na ndo' to'ñoom naⁿ'ñeeⁿ Espíritu Santo naquii' n'om. 45Ndo' nn'aⁿ judíos na cwilayu' na ñ'eeⁿ ñ'eⁿ Pedro jeeⁿ seiñ'eeⁿ'ñena' joona na mati nn'aⁿ na nchii judíos to'ñoomna Espíritu Santo naquii' n'om. 46Ee nn'aⁿ judíos'ñeeⁿ jndyena na xuii' ñ'oom jla'neiⁿ naⁿ'ñeeⁿ na lcwii'na Ty'o̱o̱ts'om. 47Jo' chii matso Pedro: —Aa tiyuu' tjaa 'ñeeⁿ nntso na ticwits'oomndye naⁿm'aⁿ ee jnda̱ to'ñoomna Espíritu Santo naquii' n'omna majo'ti cha'xjeⁿ to'ño̱o̱ⁿ jaa jom naquii' n'o̱o̱ⁿya. 48Quia jo' seijndaa'ñê na cwits'oomndye naⁿ'ñeeⁿ ñequio xuee' Jesucristo. Jnda̱ chii taⁿ naⁿ'ñeeⁿ nnoom na caljoo'ñê ñ'eⁿndyena cwantindyo xuee.
Hechos 10


1Ja Simón Pedro cwiluiindyo̱ moso 'naaⁿ' Jesucristo ndo' apóstol na majñoom na mañequiaya ñ'oom naya nda̱a̱ nn'aⁿ. Matseiljeiya ndo' matseicwano̱ⁿya cartawaañe nda̱a̱ 'o na mati laxmaⁿ'yo' juu na cwila'yu'ya n'om'yo' cha'xjeⁿ jâ, na juu jo' jeeⁿ ndya' jnda tseixmaⁿna'. Laxmaⁿ'yo' juuna' nc'e nquii Ty'o̱o̱ts'om na cwila't'maaⁿ'ndyo̱ ñequio Jesucristo na macwji'n'maaⁿñê jaa cwiluiiñê na maty'iomyana'. 2Nc'e na cwita'jnaⁿ'yo' Ty'o̱o̱ts'om ñequio Jesús na cwiluiiñê na matsa̱'ntjoom jaa, cwijndye naya na cato'ñoom'yo' na la'xmaⁿna ñequio na tjaa ñomtiuu c'om'yo' jo nda̱a̱na. 3Nquii Ty'o̱o̱ts'om, cantyja 'naaⁿ' najndeii na cwiluiiñê, mañequiaaⁿ na cwicandaaya cha'tso na macaⁿna' jaa cha nnda̱a̱ nnc'o̱o̱ⁿya jo nnoom ndo' cha nnda̱a̱ nlajomndyo̱ cantyja na cwiluiiñê. Mach'eeⁿ na ljo' nc'e nqueⁿ na maqueeⁿ'ñê 'o na jeeⁿ ndya' t'maⁿ cwiluiiñe ndo' mati ñequio cha'tso naya na t'maⁿ na mach'eeⁿ. 4Cantyja 'naaⁿ nmeiⁿ', jnda̱ tquiaaⁿ ñ'oom nda̱a̱ya chiuu na nnts'aaⁿ, na joo ñ'oom'ñeeⁿ jeeⁿ jnda laxmaⁿna', cha cantyja 'naaⁿ' joona' 'o nnda̱a̱ ntsalajomndyo' na jom Ty'o̱o̱ts'om teincooñe ndo' cha nnda̱a̱ nndyaandyo' natia na cwajndii na chuu tsjoomnancue na matseiqueeⁿna' ts'om ts'aⁿ. 5Nc'e na luaa', juu na cwilayu'ya n'om'yo', macaⁿna' na c'om'yo' na xcwe cantyja 'naⁿ'yo' ñequio nn'aⁿ, ndo' ñequio juu jo' c'om'yo' na xcwe cala'no̱ⁿ'yo', 6ndo' quia cwilaxmaⁿ'yo' jo' c'om'yo' na queⁿndyo' cheⁿncjo'yo' xjeⁿ, ndo' ñequio juu jo', c'om'yo' na nioom'cheⁿ n'om'yo', ndo' ñequio juu jo', quiandyo' na nleitquioo' na m'aⁿ'yo' cantyja 'naaⁿ' Ty'o̱o̱ts'om, 7ndo' quia laxmaⁿ'yo' jo', c'om'yo' cha'xjeⁿ ñequii ts'aⁿ ntseinda, ndo' na ljo', c'om'yo' na jnda nquiu'yo' nn'aⁿ. 8Ee xeⁿ cwila'xmaⁿ'yo' cha'tso nmeiⁿ' ndo' cwileijndye joona' cantyja 'naⁿ'yo', xocats'aana' na ticwil'uendyo' meiⁿ ticwe' ts'iaaⁿ'ndyo na cwilaxmaⁿ'yo' cwentaa' Ta Jesucristo. 9Sa̱a̱ ts'aⁿ na ticatseixmaⁿ nmeiⁿ', cwiluiiñe ts'aⁿ na tsa̱ manty'iaa' oo nchjaaⁿ'. Jnda̱ tsuu' ts'oom na seilju' Ty'o̱o̱ts'om jom jnaaⁿ'aⁿ na ñeseixmaaⁿ. 10Jo' chii 'o nn'aⁿya na cwila'yu'yo' ñ'eⁿ Ty'o̱o̱ts'om nc'e na tqueeⁿ'ñê 'o ndo' tjeii'ñê 'o cwentaaⁿ'aⁿ, cjoo' n'om'yo' na calaxmaⁿ'yo' nmeiⁿ', ee xeⁿ na nmeiⁿ' cwil'a'yo' quia jo' tijoom nntseilcwe'tya'na' 'o cantyja 'naaⁿ'aⁿ. 11Ndo' xeⁿ nmeiiⁿ' nl'a'yo', jeeⁿ tinc'uaa' nñequiaaⁿ na nntsaquiee'ndyo' yuu na ticantycwii na matsa̱'ntjom nquii na tjacantyja na t'maⁿ cwiluiiñe ndo' na macwji'n'maaⁿñe jaa, juu Ta Jesucristo. 12Jo' chii ñequii'cheⁿ na matseilcwii'ndyo̱ ñ'oommeiⁿ' nda̱a̱'yo' meiiⁿ na manquiu'ya'yo' joona' ndo' mantyjiiya na 'o m'aaⁿ'tyeⁿ n'om'yo' ñ'oom na mayuu' na jnda̱ to'ñoom'yo'. 13Ee maxjeⁿ ntyjii na maty'iomyana' na matseilcwii'ndyo̱ ñ'oommeiiⁿ nda̱a̱'yo' yocheⁿ na wa'ndo̱'a. 14Ee ntyjiiya na mawaxjeⁿ na nnc'io̱, cha'xjeⁿ t'mo̱ⁿ Ta Jesucristo no̱o̱ⁿ. 15Sa̱a̱ nnts'aa cha'tso na nnda̱a̱ nnts'aa cha meiiⁿ na jnda̱ ty'io̱ nncjaañjoom' n'om'yo' ñ'oommeiⁿ'. 16Quia na t'mo̱o̱ⁿyâ nda̱a̱'yo' cantyja 'naaⁿ' najndeii na matseixmaⁿ Jesucristo na cwiluiiñê na matsa̱'ntjoom jaa, ndo' cantyja 'naaⁿ' na nntseixmaaⁿ quia na nndyonnaaⁿ'aⁿ, nchii cwe' cuento ñ'oom'ñeeⁿ, ee jndo̱o̱'nda̱a̱yâ na tjacantyja na t'maⁿ seit'maaⁿ'ñe Ty'o̱o̱ts'om jom. 17Ee nty'iaanda̱a̱yâ xjeⁿ na nquii Tsotya̱a̱ya Ty'o̱o̱ts'om t'maⁿ seit'maaⁿ'ñe jom, tso: "Luaa nquii ti'Jndaaya na jeeⁿ candya' ts'o̱o̱ⁿya jom, ñ'eⁿ jom jeeⁿ neiⁿya." 18Mancjo̱o̱tya̱a̱yâ jndya̱a̱yâ ñ'oom'ñeeⁿ na tso na jnaⁿna' nandye cañoom'luee, xjeⁿ na t'o̱o̱ⁿyâ ñ'eⁿñê sjo̱'ñeeⁿ na lju' tseixmaⁿna'. 19Ndo' mati waa na cwileiñ'o̱o̱ⁿya na majndaa'ya, juu ñ'oom na tyolaneiⁿ profetas na tyoñequia ñ'oom' Ty'o̱o̱ts'om tandyo xuee, 'o jeeⁿ xcwe nl'a'yo' xeⁿ cwilañ'oom'ndyo' ñ'oom'ñeeⁿ na laxmaⁿna' cha'cwijom lámpara na matseixueeñena' yuu na jaaⁿñe, hasta nquii na cwiluiiñe caxjuuncoo matseixueeñe naquii' n'om'yo'. 20Sa̱a̱ najndyee macaⁿna' na catsei'no̱ⁿ' ts'aⁿ na tjaa'naⁿ cwii ñ'oom' Ty'o̱o̱ts'om na teiljeii nc'e na seijndaa'ñe nquii na seiljeii juuna', 21ee profetas na tyoñequia ñ'oom cantyja 'naaⁿ' 'naaⁿ na quia nluii, tîcalaneiⁿna chiuu tyom'aaⁿ' n'om nquieena. Joona tyolaxmaⁿna nn'aⁿ na tyolaneiⁿ cwentaa' Ty'o̱o̱ts'om chiuu t'mo̱ⁿ Espíritu Santo nda̱a̱na.
2 Pedro Array


1Quia na jnda̱ tjaquiee' Jesús tsjoom Jericó, tjawinoom quii' tsjoom. 2Jo' jo' tyom'aaⁿ cwii tsaⁿtya na jndyu Zaqueo. Tsaⁿ'ñeeⁿ cwiluiitquieñê jo nda̱a̱ nn'aⁿ na cwito'ñoom s'om cwentaa' gobiernom. 3Tyoqueⁿñê na nncwajnaⁿ'aⁿ 'ñeeⁿ jo' na Jesús, sa̱a̱ tileicanda̱a̱ ee jeeⁿ jndye nn'aⁿ ndo' na cat'a̱a̱'ñê. 4Jo' chii jleinoom, tjañetyeeⁿ, tjawaaⁿ cwii ts'oom sicómoro na nnty'iaaⁿ'aⁿ Jesús ee na jo' jo' nncwinom tsaⁿ'ñeeⁿ. 5Quia na tue'cañoom Jesús jo' jo', jlunda̱a̱ñê, tsoom nnom: —Zaqueo, catseityuaa', candyo'cue' ee xuee je' macaⁿna' na caljoo'ndyo̱ wa'. 6Quia jo' seityuaaⁿ'aⁿ jndyocueeⁿ. Ñequio na neiiⁿ'eⁿ seiljoom Jesús waⁿ'aⁿ. 7Sa̱a̱ quia na nty'iaa nn'aⁿ na luaa', cha'tsondyena tyola'ncjoo'ndyena, jluena: —Cwa jndaa' tjaqueⁿ'eⁿ na nljoo'ñê waa' ts'aⁿ na matseitjo̱o̱ñe nnom Ty'o̱o̱ts'om. 8Ndo' teintyjee' Zaqueo, tsoom nnom Jesús: —Aa ndi', Ta, xcwe 'naⁿya na niom manñequiaya nda̱a̱ ndyeñeeⁿ' ndo' xeⁿ na x'ua̱ya 'naaⁿ' ts'aⁿ, je' manntseilcwa̱'a ñequiee ndii' cha'xjeⁿ na tjeii'a. 9Tso Jesús nnoom: —Xuee je' juu na macwji'n'maaⁿñe Ty'o̱o̱ts'om nn'aⁿ, jnda̱ tyjee'na' w'aawaa. Ee mati tsaⁿm'aaⁿ cwiluiiñê ts'aⁿ tsjaaⁿ Abraham. 10Ee ja na cwiluiindyo̱ ts'aⁿ na jnaⁿ cañoom'luee jndyo̱cal'ua̱ ndo' jndyo̱cwji'n'maaⁿndyo̱ nn'aⁿ na cwitsuundye añmaaⁿ. 11Nn'aⁿ na tyondye ñ'oommeiⁿ' jla'tiuuna tyuaa' nleitquioo' cantyja na matsa̱'ntjom Ty'o̱o̱ts'om, ee manndyoo' m'aaⁿ Jesús tsjoom Jerusalén. Jo' chii, tsotyeeⁿ ñ'oom na tjañoom' nda̱a̱na. 12Tsoom: —Tyom'aaⁿ cwii ts'aⁿ na t'maⁿ cwiluiiñe. Tjaaⁿ tquia cwiicheⁿ ndyuaa na nnco'ñoom ts'iaaⁿ na nntseixmaaⁿ rey, ndo' xeⁿ jnda̱ nndyolcweeⁿ'eⁿ. 13Cwii tjo̱o̱cheⁿ na nncjaⁿ, tqueeⁿ'ñê qui nn'aⁿ na cwindye'ntjomtyeⁿ nnoom. T'maⁿ s'om teijndeiiyaaⁿ nnom cwii cwii tsaⁿ'ñeeⁿ. Tsoom nda̱a̱na: "Cal'ueendyo' chiuu nl'a'yo' ts'iaaⁿ na nntantjom'yo' ñ'eⁿ joona' yocheⁿ na ja nncwja̱." 14Sa̱a̱ nn'aⁿ ndyuaa tsjom'm, jndoona jom. Jo' jñoomna nn'aⁿ ndyuaa yuu na tjaaⁿ, ty'ecalue naⁿ'ñeeⁿ: "Jâ tical'ue n'o̱o̱ⁿyâ na tsaⁿm'aaⁿ' nluiiñê rey cwentaaya." 15Jnda̱ na to'ñom tsaⁿ'ñeeⁿ n'iaaⁿ na nnc'oom, jndyolcweeⁿ'eⁿ. Tqueeⁿ'ñê nn'aⁿ na tquiaaⁿ s'om 'naaⁿ'aⁿ nda̱a̱. Ee ñe'caljeiiⁿ cwanti jnda̱ ta'ntjom cwii cwiindye naⁿ'ñeeⁿ. 16Tyjee' tsaⁿ najndyee, tso nnoom: "Nmeiiⁿ s'om 'naⁿ', ta, qui ndii' cha'xjeⁿ na to'ño̱ⁿ jnda̱ tantjo̱ⁿ ñ'eⁿ juuna'." 17Quia jo' tsoom nnom: "Ya sa', 'u mosoya, meiiⁿ cachjoo na to'ñom' sa̱a̱ seicanda̱'. Jo' chii je' maqua̱ⁿya 'u nnc'oom' ts'iaaⁿ, nntsa̱'ntjom' qui tsjoom." 18Ndo' tyjee' tsaⁿ na jnda̱ we, tso nnoom: "Nmeiiⁿ s'om 'naⁿ', ta, 'om ndii' cha'xjeⁿ na to'ño̱ⁿ jnda̱ tantjo̱ⁿya ñ'eⁿ juuna'." 19Quia jo' majo'ti tsoom nnom: "Je' maqua̱ⁿya 'u nnc'oom' ts'iaaⁿ, nntsa̱'ntjom' 'om tsjoom t'maⁿ." 20Tyjee' cwiicheⁿ ts'aⁿ, tso nnoom: "Luaa s'om 'naⁿ', ta, na seiwa̱ naquii' payom. 21Ee ja jeeⁿ nquiaya 'u na jeeⁿ jnda̱ ñ'oom tseineiⁿ'. Ee 'u maco'ñom' yuu na nchii cwenta', ndo' quitsei'we' yuu na nchii 'u jnom'." 22Quia jo' tsoom nnom: "'U moso 'naⁿya na tia matseitiuu', majuuti ñ'oom 'ndyo' nnts'aaya na nncu'xeⁿna' 'u. Xeⁿ ntyji' na ja ts'aⁿ na jeeⁿ jnda̱ ñ'oom tseineiⁿ ndo' na maco'ño̱ⁿ yuu na nchii cwentaya ndo' na quitseiwa̱ya yuu na nchii nnco̱ jno̱o̱ⁿ'a, 23quia jo' ¿chiuu na tîcja'ca'ndii' s'om 'naⁿya banco yuu na nncwantjomna' cha quia na nndyo̱o̱nnda'a, nncoño̱ⁿ s'om 'naⁿya mandiñ'eeⁿ ts'iaaⁿnda̱a̱na'?" 24Ndo' tsoom nda̱a̱ nt'omcheⁿ nn'aⁿ na m'aⁿ nacañom'm: "Catjei'yo' s'om 'naⁿya l'o̱o̱ⁿ ndo' quia'yo' juuna' nnom tsaⁿm'aaⁿ' na tantjom qui ndii'." 25T'o̱o̱ naⁿ'ñeeⁿ, jluena: "Ta, ¿chiuu ndo' mamaleiñ'oom qui ndii' na laa'ti'?" 26Candye'yo' nntsjo̱o̱, meiⁿcwi'ñeeⁿcheⁿ ts'aⁿ na maniom na maleichuu, nlo'ñomti. Sa̱a̱ ts'aⁿ na tjaa'naⁿ na cuaa l'o̱, nlui'ñ'eⁿ cwanti na maleiñ'oom. 27Mati joo nn'aⁿ na jndoo ja, na tical'ue n'om na nntsa̱'ntjo̱ⁿya joo, quiocho'yo' joona ñjaaⁿñe ndo' ñequio na ndo̱o̱'a catyje'yo' cantyo'na. 28Jnda̱ seineiⁿ Jesús ñ'oomwaa', tjatjatyeeⁿ na nncueⁿ'eⁿ Jerusalén. 29Ndo' quia na tjawiñoom'm tsjoom Betfagé ñequio tsjoom Betania nndyoo' yuu waa ta na jndyu Olivos, jñoom we nn'aⁿ na cwila'jomndye ñ'eⁿñê na c'oona l'aa. 30Tsoom nda̱a̱na: —Catsa'yo' juu tsjoom chjoo na m'aaⁿ ndyeyu jo nda̱a̱'yo', ndo' cha'na nntsaaquie'yo' jo', nliu'yo' cwii snom chjoo na ñjom. Juu quioo'ñeeⁿ meiⁿcwii ndii' tyoowa'ljoo ts'aⁿ. Calacanaⁿ'yo', nquioñ'om'yo' juuyo' ñjaaⁿ. 31Ndo' xeⁿ m'aaⁿ 'ñeeⁿ juu na nncwax'ee nda̱a̱'yo' chiuu na cwilacanaⁿ'yo' juuyo', luaa candu'yo' nnom: "Nquii Ta na matsa̱'ntjom jâ tjo̱o̱ñê juuyo'." 32Quia jo' ty'ena l'aa na jñoom joona ndo' jliuna cha'xjeⁿ na tsoom. 33Yocheⁿ na cwila'canaⁿ'na snom, jlue nn'aⁿ na njmeiⁿ' juuyo': —¿Chiuu na cwilacanaⁿ'yo' snomm'aaⁿ'? 34Quia jo' t'o̱o̱na: —Nquii Ta tjo̱o̱ñê juuyo'. 35Mana ty'eñ'omna snom'ñeeⁿ na m'aaⁿ Jesús. Jnda̱ tioona liaana naxeⁿ'yo', tei'caljoona jom. 36Yocheⁿ na mawjaawinoom, tyotsa̱' nn'aⁿ liaateincoo 'naaⁿna ts'om nato. 37Quia na jnda̱ 'oowindyoona tsjoom Jerusalén yuu na wjaacue nato ta na jndyu Olivos, cha'tsondye nn'aⁿ na cwila'jomndye ñ'oom'm, to̱'na na jndeii tyola'xuaana. Tyola't'maaⁿ'ndyena Ty'o̱o̱ts'om cantyja cha'tso ts'iaaⁿ t'maⁿ na nty'iaana na tyoch'ee Jesús. 38Jluena: —Tsaⁿm'aaⁿ cwiluiiñê Rey na matsa̱'ntjoom jaa. Macwje'cañoom ñequio xuee' nquii na tjacantyja cwiluii t'maⁿñe. Jom catio'naaⁿñe Ty'o̱o̱ts'om na m'aaⁿ cañoom'luee. Cwiljoya ts'oom ñequio nn'aⁿ. Catseit'maaⁿ'ñena' nqueⁿ na m'aaⁿ nandyeticheⁿ. 39Nt'om nn'aⁿ fariseos na ñ'eeⁿ'ndye quii'ntaaⁿ nn'aⁿ na jndyendye jluena: —'U na ma'mo̱o̱ⁿ' ñ'oom' Ty'o̱o̱ts'om nda̱a̱ nn'aⁿ, catseitia' naⁿm'aⁿ' na cwila'jomndye ñ'om'. 40T'o̱o̱ⁿ nda̱a̱na, tsoom: —Candye'yo' nntsjo̱o̱, xeⁿ naⁿm'aⁿ nla'cheⁿna, quia jo' joo ljo̱' nla't'maaⁿ'ndyena' ja. 41Quia tueⁿ'eⁿ nnom tsjoom'ñeeⁿ, ndo' quia nty'iaaⁿ'aⁿ juuna', ty'ioom cantyja 'naaⁿ nn'aⁿ na m'aⁿ jo' jo'. 42Tyotseineiiⁿ cha'cwijom nda̱a̱ naⁿ'ñeeⁿ, tsoom: —Toom cwe' xuee je' cwila'no̱ⁿ'yo' ljo' na macaⁿna' cha nnda̱a̱ ljoya ts'om Ty'o̱o̱ts'om ñ'eⁿndyo'. Sa̱a̱ je' cwe' wanty'iuu' m'aaⁿna' jo nda̱a̱'yo'. 43Ee nncue'ntyjo̱ xuee na joo nn'aⁿ na jndoo 'o nl'ana tiomtsjo̱' ndiocheⁿ nnom tsjom'yo' na nncwañoom'na' joona. Ndo' nnta̱'na 'o meiⁿnquia ntyja. 44Nla'tyuii'ñ'eⁿna 'o ndo' nla'cwjeena nda'yo'. Ndo' nla'tyuii'na niaⁿljo̱' tsjom'yo'. Meiⁿcwii tsjo̱' taxoca'ndyena nacjoo' x'iaa'na', cwe' nc'e na ticalañ'oom'ndyo' ja na jñom Ty'o̱o̱ts'om cha nnda̱a̱ nlui'n'maaⁿndyo'. 45Jnda̱ jo' tjaquiee' Jesús wats'om t'maⁿ, to̱o̱ⁿ'o̱ⁿ tjeiiⁿ'eⁿ nn'aⁿ ch'eⁿ, joo nn'aⁿ na cwinda̱a̱ ndo' nn'aⁿ na cwila'jnda jo' jo'. 46Tsoom nda̱a̱na: —Waa ljeii 'naaⁿ' Ty'o̱o̱ts'om na matsona': "W'aya cwiluiiñena' w'aa yuu na cwila'neiⁿ nn'aⁿ nnom Ty'o̱o̱ts'om." Sa̱a̱ 'o cwil'a'yo' juuna' cha'cwijom tsue'tsjo̱' yuu na cwicatoo'ndye naⁿcanty'ue. 47Ndo' ticwii xuee tyo'mo̱o̱ⁿ nda̱a̱ nn'aⁿ naquii' wats'om t'maⁿ. Sa̱a̱ nn'aⁿ na cwiluiitquiendye nda̱a̱ ntyee ñequio nn'aⁿ na cwit'mo̱o̱ⁿ ljeii na tqueⁿ Moisés, ñequio nn'aⁿ na cwiluiitquiendye naquii' tsjoom, tyol'uee'ndyena chiuu ya nl'ana na nla'cuee'na jom. 48Sa̱a̱ meiⁿchjoo tileicaliuna chiuu ya nl'ana ee cha'tsondye nn'aⁿ tyocantyjaa' n'om ñ'oom na tyotseineiiⁿ nda̱a̱na.
Lucas 19


1Ñequii'cheⁿ c'om'yo' na wi' n'om'yo' nc'iaa'yo' na cwila'yu' nc'e cwiluiindyo' na nn'aaⁿndyo'. 2Tintsuu' n'om'yo' na nntei'xe'yo' nn'aⁿ na cwila'yu' na cwe' cwiquieya na m'aⁿ'yo'. Ee nt'om nn'aⁿ na jnda̱ ñel'a na ljo', maángeles jnda̱ ñetei'x'eena, meiiⁿ ticaliuna na ljo'. 3Cjaañjoom' n'om'yo' nn'aⁿ'yo' na cwila'yu' na m'aⁿna w'aancjo. C'oom' n'om'yo' cantyja 'naaⁿna na cha'cwijom ncjo'yo' m'aⁿ'yo' jo' jo' ñ'eⁿndyena, mati cantyja 'naaⁿ nn'aⁿ na wi' cwiwinomna na cha'cwijom nncjo'yo' wi' cwiwinom'yo'. 4Cala'canda̱'yo' cantyja na tma'co'yo'. Nquii tsaⁿs'a c'oom na macanda̱ ñequio scoom'm. Nquii yuscu macanda̱ c'oom ñequio saaⁿ'aⁿ. Quia jo' m'aⁿ lju'na jo nnom Ty'o̱o̱ts'om cantyja na m'aⁿna na we ca'na. Ee nncu'xeeⁿ joo nn'aⁿ na cwe' cwim'aⁿya ñequio nc'iaa. 5Tila'queeⁿ n'om'yo' s'om. Caljoya n'om'yo' cwanti na cwileiñ'om'ti'yo'. Ee manquiiti Ty'o̱o̱ts'om jnda̱ tsoom: "Tijoom nntseitjo̱o̱ na nñequiaya na macaⁿna' 'u. Tijoom 'ndiya 'u." 6Manc'e na luaa' cwiñ'o̱o̱ⁿt'maaⁿ'ndyo̱ n'o̱o̱ⁿya na cwila'jomndyo̱ na cwil'uuya ñ'oom na tso juu ts'aⁿ na seiljeii Salmos. Tsoom: Nquii Ta Ty'o̱o̱ts'om mateijneiⁿ ja. Jo' chii tixocaty'ua̱ ljo' cwii nnom na nnda̱a̱ nnts'aa ts'aⁿ ñ'eⁿndyo̱. 7Cjaañjoom' n'om'yo' nquiee nn'aⁿ na ñetuiitquiendye na tyot'mo̱o̱ⁿna ñ'oom' Ty'o̱o̱ts'om nda̱a̱'yo'. C'oom' n'om'yo' cantyja 'naaⁿ' na tyola'canda̱a̱'ndyena ndo' cala'yu'ya n'om'yo' ñ'eⁿñê cha'xjeⁿ tyol'a joona. 8Jesucristo ñecwii xjeⁿ cwiluiiñê xuee wja, je' ndo' cha'tsoti ndyu. 9Tiñequiandyo' na nt'omcheⁿ nnom ñ'oom na ñomquiana' na cwiñequia nn'aⁿ na nnc'oochoondyena' 'o xjeⁿ 'naaⁿna'. Ee xcweti na nntsanajnda̱a̱ya cantyja 'naaⁿ' naya na matseixmaⁿ Ty'o̱o̱ts'om, nchii cwe' aa cwicwaa'a oo aa ticwaa'a cwii nnom nantquie, ee joo jo' meiⁿ ticateijndeiina' nn'aⁿ jo nnoom. 10'O manquiu'yo' naquii' wats'om 'naaⁿ nn'aⁿ judíos waa tio yuu na cwindye'ntjom ntyee. Cwicwa'na cantyja 'naaⁿ' jo', sa̱a̱ jaa xuii', cwila't'maaⁿ'ndyo̱ cantyja na jñoom Cristo ts'oom'naaⁿ, juuna' tseixmaⁿna' tio cwentaaya, ndo' nquiee ntyee'ñeeⁿ, tila'xmaⁿna na nlcwa'na cantyja 'naaⁿ'na'. 11Juu tyee na tyoluiitquieñe na tyoch'ee ts'iaaⁿ wats'om 'naaⁿ nn'aⁿ judíos, tyojaachom nioom quioo' na jnda̱ seicwjeⁿ. Tyojaaqueⁿ'eⁿ ñ'eⁿ juuna' naquii' cuarto na tjacantyja na lju' tseixmaⁿ, cha nnda̱a̱ nntseit'maⁿ ts'om Ty'o̱o̱ts'om jnaaⁿ cha'tsondye nn'aⁿ judíos. Sa̱a̱ jo ndo' nnom tsjoom tyola'coñ'eⁿna joo quioo'ñeeⁿ. 12Jo' chii mati Jesús tquiaañê na jla'cuee' nn'aⁿ jom jo ndo' nnom tsjoom Jerusalén. Tioo nioom'm jo' jo' cha queⁿlju'na' jaa jo nnom Ty'o̱o̱ts'om. 13Manc'e jo' catsaaya na m'aaⁿ Jesús nnom tsjoom na cwila'jomndyo̱ juu na jlui'jnaaⁿ'ñê. 14Sa̱a̱ jaa na m'aaⁿya tsjoomnancuewaañe, tjaa'naⁿ cwii tsjoom na m'aaⁿtyeⁿna' yuu ya nnc'o̱o̱ⁿtya̱a̱ⁿya. Jaa cwil'ua̱a̱tcuundyo̱ juu tsjoom na quia nncwjee'. 15Jo' chii ñequii'cheⁿ la'xmaaⁿya na cala't'maaⁿ'ndyo̱ Ty'o̱o̱ts'om cantyja 'naaⁿ' Jesucristo, cwii na jeeⁿ cjaawee' ntyjeeⁿ na nl'uuya: Caluiit'maⁿndyu'. 16Tintsuu' n'om'yo' na nl'a'yo' naya nt'omcheⁿ nn'aⁿ. Cateijndei'yo' nt'om nc'iaa'yo' 'naⁿ na matsei'tjo̱o̱na' joona. Ee na mach'ee ts'aⁿ nmeiⁿ' jndati ntyjii Ty'o̱o̱ts'om, nchiiti quia matseicuee' ts'aⁿ quioo' na matseit'maaⁿ'ñe jom. 17Cala'canda̱a̱'ndyo' nda̱a̱ nn'aⁿ na cwiluiitquiendye jo nda̱a̱'yo'. Cala'ñ'oom'ndyo' na cwitsa̱'ntjomna ee cwiqueⁿna cwenta cantyja 'naaⁿ'yo' ndo' nñequiana cwenta nnom Ty'o̱o̱ts'om cantyja 'naaⁿ' ts'iaaⁿ na cwil'ana. Na nla'canda̱a̱'ndyo' jo nda̱a̱na nquioo na neiiⁿna ts'iaaⁿ na cwil'ana, nchii na nnc'omna na chjoo' n'omna. 18Calaneiⁿ'yo' nnom Ty'o̱o̱ts'om cantyja 'naaⁿyâ. M'aaⁿyâ na titia nquiuuyâ jo nnoom ndo' l'ue n'o̱o̱ⁿyâ na ñequii'cheⁿ cal'aayâ cha'tso cha'xjeⁿ na maty'iomyana'. 19Cataⁿ'yo' nnom Ty'o̱o̱ts'om na nñequiaaⁿ na tyuaa' nnda̱a̱ nncjo̱cando̱o̱'nnda'a 'o. 20Nquii Ty'o̱o̱ts'om na mañequiaaⁿ na meiⁿcwii ñomtiuu tic'o̱o̱ⁿya jo nnoom, na tquiaaⁿ na tando'xco Ta Jesucristo, nqueⁿ na cwiluiinê na mateix'eeⁿ canmaⁿ ntsmeiiⁿ'eⁿ na tqueⁿtyeeⁿ ñ'oomxco ñ'eⁿ nioom'm, 21quiaaⁿ cha'tso na macaⁿna' 'o cha nla'xmaⁿ'yo' na canda̱a̱'ndyo' jo nnoom na nl'a'yo' yuu na l'ue ts'oom. Cats'aaⁿ ñequiondyô̱ yuu na l'ue ts'oom nc'e Jesucristo. Ñequii'cheⁿ catseit'maaⁿ'ñena' jom. Caluii na ljo'. 22'O nn'aⁿya na cwilayu'yo', macaⁿ'a na candye'yo' ñ'oommeiⁿ' na mañequiaana' na t'maⁿ n'om'yo'. Ee chjoowi' ñ'oomwaañe na matseicwano̱ⁿya na m'aⁿ'yo', titco juuna'. 23Caliu'yo' na m'aaⁿcandyaañe juu nn'aaⁿya Timoteo. Xeⁿ nleityuaaⁿ'aⁿ na nncwjee'cañoom ja, nntsaaya ñe'cwi ñ'eⁿñê quia na jo̱cando̱o̱'a 'o. 24Candu'yo' na xmaⁿndye cha'tso nn'aⁿ na cwiluiitquiendye tmaaⁿ' na cwitjomndyo'. Mati xmaⁿndye cha'tso nn'aⁿ na cwiluiindye cwentaa' Ty'o̱o̱ts'om jo' jo'. Joo nn'aⁿ ndyuaa Italia na cwila'yu' cwila'cwanomna na xmaⁿndyo'. 25Quiaa Ty'o̱o̱ts'om na canda̱a̱' na nto'ñoom'yo' naya na matseixmaaⁿ.
Hebreos 13


1Nc'e na luaa', catjei'ndyo' cantyja 'naaⁿ' cwii cwii nnom natia, cha'tso na maquiu'nn'aⁿna', cha'tso na we waa na mach'ee ts'aⁿ, cha'tso na cwila'ta̱a̱' n'om nn'aⁿ nc'iaana, cha'tso na cwitio'ñ'oom nn'aⁿ nt'omcheⁿ. 2Cha'xjeⁿ yo'ndaa na 'ndaandye cwil'ueena ndaatsuu' tsondyeena, cjoo' n'om'yo' na cal'ue'yo' ndaatsuu ñequii' cantyja 'naaⁿ' Espíritu, cha cantyja 'naaⁿ' jo' nntsanajnda̱'yo' na laxmaⁿ'yo' nn'aⁿ na macwji'n'maaⁿñe Ty'o̱o̱ts'om, 3xeⁿ na aa mayuu'cheⁿ jnda̱ cwiqueⁿ'yo' cwenta na jeeⁿ ya cwiluiiñe nqueⁿ na matsa̱'ntjoom 'o. 4Jo' chii cala'candyoo'ndyo' jo nnom nqueⁿ na cwiluiiñê tsjo̱' na wando', nqueⁿ na tjeii' nn'aⁿ cwenta na xocwil'ueñê, sa̱a̱ tjei' Ty'o̱o̱ts'om jom na l'ueñê ndo' jnda ntyjii jom. 5Ndo' mati 'o, na cwiluiindyo' ljo̱' na cwita'ndo', quiandyo' na mawil'uee'ñe Ty'o̱o̱ts'om 'o na cwiluiindyo' wats'om yuu na m'aaⁿ Espíritu, cwiluiindyo' cwii tmaaⁿ' ntyee na lju' n'om, na cantyja 'naaⁿ' Jesucristo cwila't'maaⁿ'ndyo' Ty'o̱o̱ts'om, ts'iaaⁿ cantyja 'naaⁿ' Espíritu na jeeⁿ cwijaawee' ts'oom. 6Ee naquii' ñ'oom' Ty'o̱o̱ts'om na teiljeii matsona': Quii' tsjoom Sión maqua̱ⁿya cwii tsjo̱' na tseixmaⁿna' tsjo̱' nquii tsiaⁿtsjo̱' w'aa. Matso Ty'o̱o̱ts'om: Ja tjeii'a jom cwentaya ndo' jeeⁿ ndya' jnda cwiluiiñê; Meiⁿ'ñeeⁿcheⁿ ts'aⁿ na matseiyu' ñ'eⁿñê, tijoom xuee nnts'aana' na cwe' ts'iaaⁿ'ndyo na ñentyjaa' ts'om jom. 7Cantyja 'naⁿ' 'o na cwila'yu'yo' ñ'eⁿ nqueⁿ na cwiluiiñê tsjo̱'waa, jeeⁿ jnda cwiluiiñê sa̱a̱ cantyja 'naaⁿ joo nn'aⁿ na ticalayu' ñ'eⁿñê, matseicanda̱a̱'ñena' na matso ñ'oom' Ty'o̱o̱ts'om na teiljeii: Juu tsjo̱' na tquiee' luañê na cwil'a w'aa, tseixmaⁿna' tsjo̱' nqui tsiaⁿtsjo̱'. 8Ndo' mati waa cwiicheⁿ ñ'oom na matseineiⁿna' cantyja 'naaⁿ'aⁿ: Jom matseijomna' cha'cwijom cwii tsjo̱' ty'a, cwii tsjo̱' na matseiquiaana' nn'aⁿ. Tquiaandyena ee tilañ'oom'ndyena ñ'oom cantyja naaⁿ'aⁿ ee luaa' teijnoomna. 9Sa̱a̱ 'o cwiluiindyo' tmaaⁿ nn'aⁿ na macwji' Ty'o̱o̱ts'om cwentaaⁿ'aⁿ, cwii tmaaⁿ' ntyee na cwindye'ntjom'yo' nnom nqueⁿ na tjacantyja cwiluiiñê na matsa̱'ntjoom, cwiluiindyo' nn'aⁿ cwii tsjoomnancue na lju' ts'om, cwii tmaaⁿ' nn'aⁿ na m'aⁿ'yo' cwentaaⁿ'aⁿ, nmeiiⁿ' laxmaⁿ'yo' cha nntjei'yuu'ndyo' na jeeⁿ t'maⁿ ts'iaaⁿ mach'eeⁿ ñ'eⁿndyo', nqueⁿ na t'maaⁿ 'o na calui'yo' naquii' najaaⁿ ndo' na nlajomndyo' ñequio na neiⁿncoo' naxuee na cwiluiiñê. 10Ñet'om'yo' na tîlaxmaⁿ'yo' tmaaⁿ' cwentaa' Ty'o̱o̱ts'om, sa̱a̱ je' je' cwila'xmaⁿ'yo' juuna'. Jaach'eeti xuee tîcaliu'yo' na candya' ts'oom 'o, sa̱a̱ je' je' cwiliu'yo' na ljo' jom ñ'eⁿndyo'. 11'O nn'aⁿya na jeeⁿ wi' ts'o̱o̱ⁿya, nc'e na cwiluiindyo' cha'cwijom nn'aⁿ na cwe' cwiquieya, ndo' cwe' cwiwinom'yo' tsjoomnancue, macaⁿ'a nda̱a̱'yo' na tañequiandyo' na joo na l'ue n'om seii'yo' na nnc'oochona' 'o xjeⁿ 'naaⁿna'. 12Xcwe c'om'yo' quii'ntaaⁿ nn'aⁿ na tic'om nacje 'naaⁿ' Ty'o̱o̱ts'om, ee na nl'a'yo' na ljo' meiiⁿ na tia ñ'oom cwilaneiⁿna nacjo'yo' na cha'cwijom tiann'aⁿndyo', nlqueⁿna cwenta naya na cwil'a'yo' ndo' xuee quia na nñequiana cwenta nnom Ty'o̱o̱ts'om, nla't'maaⁿ'ndyena jom cantyja 'naⁿ'yo'. 13Ndo' cwe' nc'e na cwiluiindyo' cwentaa' nquii Ta Jesús, jo' chii catue'ndyo'cje'yo' nda̱a̱ cha'tso nn'aⁿ na m'aⁿ n'iaaⁿ. Najndyee nnom nquii tsaⁿmaⁿts'iaaⁿt'maⁿ, 14ndo' mati nda̱a̱ nn'aⁿ na matsa̱a̱ⁿ'a̱ⁿ nacje 'naaⁿ'aⁿ na cwic'eeⁿ n'iaaⁿ. Ee joona cwito'ñoomna ñ'oom na catu'xeⁿna nn'aⁿ na cwil'a natia. Ndo' mati cwila't'maaⁿ'ndyena nn'aⁿ na cwil'a yuu na maty'iomyana'. 15Ee l'ue ts'om Ty'o̱o̱ts'om na cal'a'yo' yuu na maty'iomyana' cha cantyja 'naaⁿ' jo' nntseicheⁿna' nn'aⁿ na tijndo̱' n'om na ntjeiⁿ ljo' cwil'a. 16'O cwiluiindyo' nn'aⁿ na jnda̱ seicandyaañe Ty'o̱o̱ts'om naquii' natia. Sa̱a̱ ticala'tiuu'yo' na ljo' s'aaⁿ ñ'eⁿndyo' cha nncju'naaⁿñena' na nl'a'ti'yo' na ticaty'iomyana'. Cal'a'yo' cha'xjeⁿ na macaⁿna' na cal'a nn'aⁿ na cwiluiindye moso jo nnoom. 17C'om'yo' na cwila't'maaⁿ'ndyo' cwii cwii ts'aⁿ cantyjati na matsona'. Mati c'om'yo' na jnda nquiu'yo' nn'aⁿ na cwila'yu'. Cala't'maaⁿ'ndyo' Ty'o̱o̱ts'om ñequio na jnda nquiu'yo' jom. Mati tsaⁿmaⁿts'iaaⁿ t'maⁿ, cala't'maaⁿ'ndyo' jom. 18'O na tyeⁿ m'aⁿ'yo' moso nda̱a̱ patrom 'naⁿ'yo', catue'ndyo'cje'yo' nda̱a̱ joona meiiⁿ aa ya nn'aⁿndyena oo aa tiann'aⁿndyena. 19Ee jeeⁿ ya cantyja 'naaⁿ' ts'aⁿ quia mañequiaañe na ñecuaa na ticaty'iomyana' ljo' matjoom ee ntyjeeⁿ xcwe m'aaⁿ jo nnom Ty'o̱o̱ts'om. 20Ee xeⁿ cwila'sei'na 'o nc'e cwii nnom na tia na jnda̱ l'a'yo', ¿yuu waa naya 'naⁿ'yo' meiiⁿ na m'aⁿ'yo' na cwiljoya n'om'yo' na cwicacho'yo'? Sa̱a̱ xeⁿ cwila'quii n'om'yo' quia na cwicacho'yo' jnaaⁿ' na l'a'yo' yuu na ya, luaa' jeeⁿ xcwe jo nnom Ty'o̱o̱ts'om. 21T'maⁿ Ty'o̱o̱ts'om 'o na caljoya n'om'yo' meiiⁿ na nntjom'yo' nmeiⁿ', ee teinom Cristo na wi't'maⁿ, cwii na nluii'ndyo' jom na ntsantyjo̱'yo' 'naaⁿ nc'eeⁿ. 22Ee meiⁿcwii tîcatseitjo̱o̱ñê meiⁿ tîquinquiu'nn'aaⁿ. 23Quia na jla'jnaaⁿ' nn'aⁿ jom, tîtseilcweeⁿ'eⁿ ñ'oom jnaaⁿ' nda̱a̱na. Quia na ta'wi'na jom, sa̱a̱ tîco'weeⁿ'eⁿ joona, cwe' 'ndiiñetoom ñequio l'o̱ Ty'o̱o̱ts'om na xcwe macu'xeⁿ. 24Ñequio seiiⁿ'eⁿ tjachom jnaaⁿya nacjoo' ts'oom'naaⁿ cha nla'xmaaⁿya l'oo jo nnom jnaⁿ ndo' quii'ntaaⁿ nn'aⁿ nc'o̱o̱ⁿya cha'xjeⁿ na maty'iomyana'. 25Ee cwitjo̱o̱cheⁿ na tajnaⁿ'yo' Cristo, ñeseijomna' 'o cha'na canmaⁿ na jnda̱ tsuundyeyoo', sa̱a̱ je' na jnda̱ lcwe'yo' cantyja 'naaⁿ' Cristo, mach'eeⁿ cwenta añmaaⁿ'yo' cha'xjeⁿ mateix'ee sto quioo'ñeeⁿ ndo' na mawañoom'm 'o.
1 Pedro 2


1Jnda̱ jnda̱ seineiⁿ Jesús ñ'oommeiⁿ', quia jo' jlueeⁿ'eⁿ ts'o̱ndaa Galilea, tjaaⁿ ts'o̱ndaa Judea, xndyaa' jndaa Jordán. 2Jndyendye nn'aⁿ ty'entyjo̱ naxeeⁿ'eⁿ. Ndo' sein'maaⁿ cha'tso nn'aⁿwii jo' jo'. 3Quia jo' jla'candyoo'ndye nn'aⁿ fariseos na m'aaⁿ na ñecal'ana xjeⁿ jom. Ta'x'eena nnoom: —¿Aa wanaaⁿ na nntseityuii' ts'aⁿ ljeii na tocoom ñ'eⁿ scoom'm nc'e meiⁿnquia na seitjo̱o̱ñe tsaⁿ'ñeeⁿ nnoom? 4T'o̱ Jesús nda̱a̱na: —Cwaⁿti jnda̱ jla'naⁿ'yo' ljeii 'naaⁿ' Ty'o̱o̱ts'om na matseineiⁿna' chiuu to̱'jñeeⁿ na tqueeⁿ cha'tso. Matsona': "S'aaⁿ tsaⁿs'a ñ'eⁿ tsaⁿscu." 5Mati matso ljeii'ñeeⁿ: "Macwe' jo' n'ndii tsaⁿs'a tsotyeeⁿ, tsoñeeⁿ ndo' nnc'oomtyeeⁿ ñ'eⁿ scoom'm. Wendye naⁿ'ñeeⁿ ñe'cwii sei' nla'xmaⁿna." 6Jo' chii tacala'xmaⁿna na we ts'aⁿ. Ndo' nc'e na luaa' seijndaa'ñe Ty'o̱o̱ts'om, jo chii ticatsona' na cwe' ts'aⁿ nntseityuii' cantyja na m'aⁿna. 7Ndo' ta'x'eena nnoom: —Quia jo' ¿chiuu na sa̱'ntjom Moisés na wanaaⁿ na nntyuii' ljeii 'naaⁿ' ts'aⁿ ñ'eⁿ scoom'm, jnda̱ jo' ya na ca'ñeeⁿ juu? 8T'o̱o̱ⁿ nda̱a̱ naⁿ'ñeeⁿ: —Nc'e na 'o jeeⁿ quie' n'om'yo', jo' chii tquiaa Moisés na wanaaⁿ na nntyuii' ljeii 'naⁿ'yo' ñ'eⁿ lcuu'yo'. Sa̱a̱ nchii laa'ti' teijndaa' najndyee. 9Ja matsjo̱o̱ nda̱a̱'yo', juu tsaⁿs'a na nntseityuii' ljeii na toco ñ'eⁿ scuu' ndo' nncoco ñ'eⁿ cwiicheⁿ yuscu, matsona' na cwe' m'aaⁿya ñ'eⁿ yuscu'ñeeⁿ. Wanaaⁿ na nntseityueeⁿ'eⁿ ljeii 'naaⁿ'aⁿ ñ'eⁿ scoom'm xeⁿ na m'aaⁿ tsaⁿ'ñeeⁿ ñ'eⁿ cwiicheⁿ tsaⁿs'a. Ndo' meiⁿcwi'ñeeⁿcheⁿ ts'aⁿ na nncoco ñ'eⁿ cwii yuscu na jnda̱ tyuii' ljeii 'naaⁿ' ñ'eⁿ saa', tsaⁿ'ñeeⁿ matseijndaa'ñena' na cwe' m'aaⁿyaaⁿ ñ'eⁿ yuscu'ñeeⁿ. 10Jâ nn'aⁿ na cwila'jomndyô̱ ñ'eⁿ Jesús l'uuyâ nnoom: —Xeⁿ luaa' waa na nntseityeⁿna' ts'aⁿ ñ'eⁿ scoom'm, quia jo' yati na tincoco ts'aⁿ. 11Tso Jesús nda̱a̱yâ: —Ticha'tsondye nn'aⁿ nnda̱a̱ nla'canda̱na ñ'oomwaa'. Cwe' ñejndaa' nn'aⁿ na nnda̱a̱ nla'canda̱ nc'e na jnda̱ tquiaa Ty'o̱o̱ts'om na ljo'. 12Ee m'aⁿ nn'aⁿ na ticunco nc'e maxjeⁿ tuiindyena na titjo̱o̱ndyena yuscu, ndo' nt'omcheⁿ ticunco nc'e na tuii nasei joona cha titjo̱o̱ndyena yuscu. Sa̱a̱ m'aⁿ nt'omcheⁿ nn'aⁿ na cwila'jndaa'ndye cheⁿnquiee na ticunco ee ñe'candye'ntjomna nnom Ty'o̱o̱ts'om na m'aaⁿ cañoom'luee. 'Ñeeⁿ juu ts'aⁿ na matsei'no̱ⁿ' ndo' nnda̱a̱ nntseicanda̱ ñ'oomwaa', catseicana̱a̱ⁿ. 13Tquiocho nn'aⁿ yonch'u na m'aaⁿ Jesús na nntioom ts'o̱o̱ⁿ nacjoona ndo' na nntseineiiⁿ nnom Ty'o̱o̱ts'om cantyja 'naaⁿna. Sa̱a̱ jâ nn'aⁿ na cwila'jomndyô̱ ñ'eⁿñê jla'tiaa'â nn'aⁿ na tquiocho yonch'u'ñeeⁿ. 14Quia jo' tso Jesús: —Ca'ndye'yo' na quiontyjaa' yonch'u ja. Tilantycwi'yo' joona, ee matseijomna' joona cha'na nn'aⁿ na cwiñe'quiandye na matsa̱'ntjom Ty'o̱o̱ts'om naquii' n'om. 15Ndo' tioom l'o̱o̱ⁿ nacjoo yonch'u'ñeeⁿ, jnda̱ chii jlueeⁿ'eⁿ jo' jo'. 16Cwiicheⁿ xuee jndyotseicandyoo'ñe cwii ts'aⁿ na titquieeñe na m'aaⁿ Jesús. Tax'ee tsaⁿ'ñeeⁿ nnoom: —'U Maestro na ya ts'aⁿndyu', ¿aa waa cwii nnom na yati na tseixmaⁿya na cats'aa cha nnco'ño̱ⁿ na ticantycwii na wando̱'a? 17T'o̱ Jesús nnom: —¿Chiuu na matsu' na ya ts'aⁿndyo̱ ja? Tjaa 'ñeeⁿ c'oom na jeeⁿ ya ts'aⁿñe macanda̱ nquii Ty'o̱o̱ts'om. Sa̱a̱ 'u je', xeⁿ ñe'cja'quiee'ndyu' cantyja na ticantycwii na wando' macaⁿna' na catseicanda̱' chiuu t'maⁿ ljeii na matsa̱'ntjomna' na tqueⁿ Ty'o̱o̱ts'om. 18Tso tsaⁿ'ñeeⁿ nnoom: —¿Cwaaⁿ ljeii? T'o̱ Jesús nnom, tsoom: —Tintseicue' ts'aⁿ. Tinc'om'ya' ñ'eⁿ cwiicheⁿ ts'aⁿ. Tinch'uee' 'naaⁿ' ts'aⁿ. Tintseineiⁿ' cantu nacjoo' ts'aⁿ. 19Catseit'maaⁿ'ndyu' tsotye' ñ'eⁿ tso'ndyo'. Ndo' c'oom' na wi' ts'om' nc'ia' cha'xjeⁿ na jnda ntyji' ñequio nncu'. 20Tso tsaⁿ'ñeeⁿ nnoom: —Cha'tso ñ'oommeiⁿ' matseicanda̱ya xjeⁿ na cachjoondyo̱cha̱ⁿ. ¿Aa waa na matseitjo̱o̱tina' ja na cats'aa? 21T'o̱ Jesús nnom, tsoom: —Xeⁿ 'u ñe'catseicanda̱'ñ'eⁿ', quia jo' cja', cajnda̱a̱' cha'tso 'naⁿ' na niom. Quiaa' s'om'ñeeⁿ nda̱a̱ ndyeñeeⁿ' quia jo' nnc'oom' na tyandyu' cañoom'luee. Ndo' candyo'tseijomndyu' ñequio ts'iaaⁿ na mats'aa. 22Jnda̱ na jndii tsaⁿ'ñeeⁿ ñ'oommeiⁿ', mana tjaaⁿ na chjoo' ts'oom ee jeeⁿ ndya' tyañê. 23Quia jo' tso Jesús nda̱a̱ jâ nn'aⁿ na cwila'jomndyô̱ ñ'eⁿñê: —Nndye'yo' nntsjo̱o̱ na mayuu'cheⁿ jeeⁿ jndei'na' ncju'cjeñe cwii tsaⁿtya na nntsa̱'ntjom Ty'o̱o̱ts'om jom. 24Mati matsjo̱o̱tya̱ nda̱a̱'yo', jndei'tina' na nncju'cjeñe cwii tsaⁿtya na nntsa̱'ntjom Ty'o̱o̱ts'om jom, nchiiti na nncwicandii'ñe quioo' camello tsue' x'ee tsei'nchquia. 25Quia na jndya̱a̱yâ ñ'oomwaa', jeeⁿ seiñ'eeⁿ'na' jâ. Tyotax'a̱a̱yâ nda̱a̱ ntyja̱a̱yâ, l'uuyâ: —¿Quia jo' 'ñeeⁿ ts'aⁿ nnda̱a̱ nlui'n'maaⁿñe? 26Nty'iaa' Jesús nda̱a̱yâ, tsoom: —Tijoom canda̱a̱ nncwji'n'maaⁿñe cheⁿnquii ts'aⁿ. Sa̱a̱ Ty'o̱o̱ts'om cha'tso nnda̱a̱ nnts'aaⁿ. 27Ndo' tso Pedro nnoom: —Ta, canty'ia', jâ jnda̱ 'ndya̱a̱yâ cha'tso cha nnda̱a̱ nla'jomndyô̱ ñequio ts'iaaⁿ 'naⁿ'. ¿Aa waa naya 'naaⁿyâ? 28T'o̱ Jesús nda̱a̱yâ, tsoom: —Nndye'yo' nntsjo̱o̱, mayuu'cheⁿ quia na nncue'ntyjo̱ xjeⁿ na nncuaaxco tsjoomnancue, mati ja na cwiluiindyo̱ ts'aⁿ na jnaⁿ cañoom'luee nncjo̱cajmaⁿya ndio 'naⁿya yuu na nntseit'maaⁿ'ñena' ja. Ndo' 'o na jnda̱ macwila'jomndyo' ñ'eⁿndyo̱ mati maniom canchoo'we ndio 'naⁿ'yo' na nntsaacwindyuaandyo' na nntu'xeⁿ'yo' canchoo'we ntmaaⁿ' nn'aⁿ ntseinda Israel. 29Ndo' ticwii cwii ts'aⁿ na jnda̱ 'ndii waa' oo ti'nquio oo ndyencjo oo tsotye oo tsondyee oo scuu' oo ntseinda oo ndyuaa' nc'e na jnda̱ jndyoquiee'ñe cantyja 'naⁿya, tsaⁿ'ñeeⁿ cwii siaⁿnto ndii' nnco'ñoom na nleinoom cantyja na jnda̱ 'ñeeⁿ. Ndo' nnaaⁿ'aⁿ na ticantycwii na wanoom'm. 30Ee majndye nn'aⁿ m'aⁿ je' na cwila'tiuu nquiee na t'maⁿ cwiluiindye, sa̱a̱ nncue'ntyjo̱ na mancju'cjena' joona. Ndo' jndye nn'aⁿ m'aⁿ je' na maju'cjena' joona, sa̱a̱ nda̱nquia nntseiwendyena' joona.
Mateo 19


1Jnda̱ jndii ñ'oommeiⁿ', quia jo' tco'nnda'na' no̱o̱ⁿ na nty'iaya cwii 'ndyoots'a na wanaaⁿ cañoom'luee. Ndo' jndiinnda'a na seineiⁿ juu na jndiijndya̱a̱ na teic'uaa jndyee' cha'cwijom ntu, tso no̱o̱ⁿ: —Candyo'waa' ñjaaⁿ, ndo' m'mo̱o̱ⁿya njom' chiuu waa na quia wjaaluiiti. 2Ndo' juu xjeⁿ'ñeeⁿ m'aaⁿya nacje 'naaⁿ' Espíritu Santo. Quia jo' nty'iaya na meintyjee' cwii tio cañoom'luee, wacatyeeⁿ cwii ts'aⁿ nacjoo' juuna'. 3Jeeⁿ neiⁿncoo' caxueeñê. Juu jo' matseijomna' cha'cwijom tsjo̱' jaspe ñequio cornalina na jeeⁿ wando' colo 'naaⁿna'. Tio'ñeeⁿ ndii'na' catsuutsoom'naⁿ' na tseijomna' cha'na tsjo̱' esmeralda na jeeⁿ neiⁿncoo'na'. 4Ndo' ndiocheⁿ tio'ñeeⁿ meintyjee' nt'omcheⁿ ntquiuu nchoo' ñequiee ntio. Jo' jo' meindyuaandye ntquiuu nchoo' ñequiee nn'aⁿ na cwiluiitquiendye. Cwee'na liaa canchii' ndo' ñjom corona s'om cajaⁿ nqueⁿna. 5Juu tio'ñeeⁿ na meintyjee' xcwe cwicalui' chom ntsuee ndo' c'uaa cwila'naⁿ'na'. Ndo' jo nnom tio'ñeeⁿ meintyjee' ntquiee' sca catsuu na cwiwixuee chom. Joo chom'ñeeⁿ cwiluiindye ntquiee' Espíritu na cwiluiiñe Ty'o̱o̱ts'om. 6Ndo' jo nnom tio'ñeeⁿ waa cwii ndaaluee na jeeⁿ caxuee cha'na tsioo. Ndo' ndiocheⁿ tio'ñeeⁿ m'aⁿ ñequiee naⁿ na ta'ndo' na niom n'om nda̱a̱na jo nanqueⁿ'na ndo' jo nda̱a̱na. 7Juu tsaⁿ na wando' na nty'iajndya̱a̱, matseijomna' jom cha'cwijom liom. Ndo' tsaⁿ na jnda̱ we, matseijomna' jom cha'cwijom quioo'jndyo. Tsaⁿ na jnda̱ ndyee, matseijomna' nnoom cha'na nnom ts'aⁿ. Ndo' tsaⁿ na jnda̱ ñequiee, matseijomna' jom cha'cwijom cachi na mantyja. 8Ndo' cha'tsondye joo naⁿ'ñeeⁿ na ta'ndo', niom yom yom lquiina. Cha'waandyena ñ'eⁿ lquiina chuu' n'om nda̱a̱na. Naxuee natsjom tic'oomeintyjee'na na cwiluena: Nquii Ta Ty'o̱o̱ts'om matseixmaⁿñ'eeⁿ cha'tso nnom najnda̱. Lju'. Lju'. Lju' cwiluiiñê. Nqueⁿ m'aaⁿ nacjee' na jnaⁿjndyeena'. Maxjeⁿ m'aaⁿ ndo' m'aaⁿ ndo' nncue'ntyjo̱ na nncwjee'cañoom. 9Joo ñequiee naⁿ'ñeeⁿ na ta'ndo', cwilcwii'na nquii Ty'o̱o̱ts'om na wacatyeeⁿ tio, jom na tjaa yuu cantycwii na wanoom'm. Cwila't'maaⁿ'ndyena jom ndo' cwiñe'quiana na quianl'uaaⁿ'aⁿ. 10Quia na cwil'ana na ljo', quia jo' cha'tso ntquiuu nchoo' ñequiee naⁿ na cwiluiitquiendye cwita'na cantyena jo nnom nqueⁿ na wacatyeeⁿ tio. Cwila't'maaⁿ'ndyena jom na tjaa yuu cantycwii na wanoom'm. Cwitsa̱'na corona 'naaⁿna jo nnom tio. Cwiluena: 11'U Ta Ty'o̱o̱ts'oomyâ na t'maⁿ cwiluiindyu', jeeⁿ matsona' na cwit'maaⁿ'ndyu'. 'U tijoom cantycwii cantyja najndu'. 'U sa' cha'tso na niom. Tuiina' nc'e na l'ue ts'om' ndo' ndim'aⁿna' nc'e 'u.
Apocalipsis 4


1Nquii Catsmaⁿ, jnda̱ teinom na seicanaaⁿñê yom joo na tjata̱'tyeⁿ tsom'ñeeⁿ quia jo' nty'iaya ñequiee ángeles na meiⁿ'ntyjee' ñequiee nqui tsjoomnancue. Cwila'cu'na jndye cha tancjaana' nnom tsjoomnancue, meiⁿ nnom ndaaluee, meiⁿ nacjoo n'oom. 2Joona jnda̱ tquiaa Ty'o̱o̱ts'om na waa najnda̱na na nl'ana nata̱' tsjoomnancue ñequio ndaaluee. Mati nty'iaya cwiicheⁿ ángel na jnaⁿ jo yuu na macalui' ñe'quioom', juu maleiñ'oom sa̱yo 'naaⁿ' Ty'o̱o̱ts'om na wando'. Jndeii seixuaa nda̱a̱ ñequiee ángeles'ñeeⁿ. 3Tso nda̱a̱na: —Nntio̱o̱jndya̱a̱ sa̱yo cantaa nn'aⁿ na cwindye'ntjom nnom Ty'o̱o̱ts'oomya, nda̱ jo' wanaaⁿ na nla'nda'yo' tsjoomnancue ñequio ndaaluee ndo' n'oom. 4Ndo' jndiiya cwanti nn'aⁿ na tioo ángeles'ñeeⁿ sa̱yo cantaa. Naⁿ'ñeeⁿ tue'ntyjo̱ cwii siaⁿnto meiⁿ waljoo' wen'aaⁿ nchoo' ñequiee meiⁿndyena na cwiluiindyena canchoo'we ntmaaⁿ' nn'aⁿ Israel. 5Na cwii cwii tmaaⁿ'ñeeⁿ jnda̱a̱'ti canchoo'we meiⁿ nn'aⁿ na tioo ángeles sa̱a̱yo cantaa. Tioona sa̱a̱yo canchoo'we meiⁿ nn'aⁿ tsjaaⁿ Judá, canchoo'we meiⁿ nn'aⁿ tsjaaⁿ Rubén, canchoo'we meiⁿ nn'aⁿ tsjaaⁿ Gad, 6canchoo'we meiⁿ nn'aⁿ tsjaaⁿ Aser, canchoo'we meiⁿ nn'aⁿ tsjaaⁿ Neftalí, canchoo'we meiⁿ nn'aⁿ tsjaaⁿ Manasés, 7canchoo'we meiⁿ nn'aⁿ tsjaaⁿ Simeón, canchoo'we meiⁿ nn'aⁿ tsjaaⁿ Leví, canchoo'we meiⁿ nn'aⁿ tsjaaⁿ Isacar, 8canchoo'we meiⁿ nn'aⁿ tsjaaⁿ Zabulón, canchoo'we meiⁿ nn'aⁿ tsjaaⁿ José, ndo' canchoo'we meiⁿ nn'aⁿ tsjaaⁿ Benjamín. 9Ndo' quia na jnda̱ teinom cha'tso nmeiⁿ', nty'iaya cwii tmaaⁿ' nn'aⁿ na jndyendye na meiⁿcwii ts'aⁿ xocanda̱a̱ nncuncho. Jnaⁿ naⁿ'ñeeⁿ ticwii cwii ndyuaa, ndo' la'xmaⁿna ticwii cwii tmaaⁿ' nn'aⁿ, ñequio ticwii cwii nnom na tjachuii'ndye, ñequio ticwii cwii nnom ñ'oom na cwila'neiⁿna. Meiⁿ'ntyjee'na jo nnom tio yuu na m'aaⁿ Ty'o̱o̱ts'om ndo' na m'aaⁿ Catsmaⁿ. Cwee'na liaa canchii' teincoo ndo' too' njom n'oom ta̱nc'a lueena. 10C'uaa cwila'neiⁿna, cwiluena: Nquii Ty'o̱o̱ts'om cwentaaya na wacatyeeⁿ tio, ñ'eⁿ nquii Catsmaⁿ, macanda̱ joona nquiuna cantyja na cwicalui'n'maaⁿndyo̱. 11Ndo' meiⁿ'ntyjee' cha'tso ángeles ndiocheⁿ nacañoom' tio yuu na meindyuaandye nn'aⁿ na cwiluiitquiendye ñequio ñequiee naⁿ'ñeeⁿ na ta'ndo'. Ty'etanquio ángeles nnomtyuaa jo nnom tio na wacatyeeⁿ nquii Ty'o̱o̱ts'om na tyola't'maaⁿ'ndyena jom. 12Tyoluena: Amén. Maty'iomna' na ticantycwii na cwila't'maaⁿ'ndyo̱ Ty'o̱o̱ts'oomya ndo' na cwilawa̱a̱ndya̱a̱ya jom. Macanda̱ jom tseixmaaⁿ cha'tso na jndo̱' ts'oom. Cwil'uuya na quianl'uaaⁿ'aⁿ ndo' cwil'uuya ñ'oom ya cantyja 'naaⁿ'aⁿ, ee jom t'maⁿ cwiluiiñê cantyja najneiⁿ ndo' cha'tso nnda̱a̱ nnts'aaⁿ. Tijoom cwintycwii cantyja 'naaⁿ'aⁿ. Amén. 13Quia jo' cwii naⁿ'ñeeⁿ na cwiluiitquiendye, tso no̱o̱ⁿ: —Joo naⁿm'aⁿ' na cwee' liaa canchii' teincoo, ¿aa matsei'no̱ⁿ' ljo' cwiluiindyena, ndo' yuu jnaⁿna? 14Ndo' tsjo̱o̱ya nnom tsaⁿ'ñeeⁿ: —'U ta, mantyji'. Ndo' jom tsoom no̱o̱ⁿ: —Nmeiiⁿ joo nn'aⁿ na jnda̱ jnaⁿndye nawi' t'maⁿ na tei'nom. Jnda̱ jla'yu'tyeⁿna ñ'eⁿ nqueⁿ na jñoom Catsmaⁿ na seiljoom'm n'omna ñequio nioom'm. Jo' na cwee'na liaa canchii'. 15Manc'e jo' m'aⁿna jo nnom tio yuu na wacatyeeⁿ Ty'o̱o̱ts'om. Naxuee natsjom cwindye'ntjomna wats'om cañoom'luee. Ndo' nqueⁿ mach'eeⁿ cwenta joona. 16Taxoc'omna na ñe'jndo'tina, meiⁿ na ñe'cwetina ndaa. Taxocanty'iaa'ti ñe'quioom' nacjoona, meiⁿ na nntseicooñetina' joona. 17Ee nquii Catsmaⁿ na meintyjee' ndyeyu jo nnom tio, jom nnteix'eeⁿ joona. Cha'na ts'aⁿ na maleichuu canmaⁿ, nncjaachom joona yuu waa xo̱'tyeⁿ na xocantquiee' ndaatioo na mañequiaana' na ticantycwii na wando' ts'aⁿ. Ndo' nquii Ty'o̱o̱ts'om nncuee'ñê ndaanda̱a̱na.
Apocalipsis 7


1Quia cwiindyo' 'o waa ñ'oom na malein'oomna' juu ñequio cwiicheⁿ x'iaa' na matseiyu', ¿chiuu na cwiqueⁿ'yo' ñ'oom tsaⁿ'ñeeⁿ jo nnom jwe na nchii ts'aⁿ na matseiyu'? Cwa nchii ncjo'yo' na cwila'yu'yo' ñ'eⁿ Ty'o̱o̱ts'om nla'jndaa'ndyo' ñ'oom'ñeeⁿ. 2¿Aa ticaliu'yo' na joo nn'aⁿ na cwiluiindye cwentaa' Ty'o̱o̱ts'om nntu'xeⁿna nn'aⁿ tsjoomancue? Ndo' nc'e na nntu'xeⁿ'yo' nn'aⁿ tsjoomnancue, ¿chiuu na tileicanda̱a̱ nntu'xeⁿ'yo' ñ'oommeiⁿ' na cwe' cwantindyo joona'? 3¿Aa ticaliu'yo' na nntu'xa̱a̱ⁿya ángeles? Ndo' nc'e na ljo', majndeiiticheⁿ nnda̱a̱ nla'jndaa'ndyo' ñ'oom na mat'uiina' jaa yuu na ticjaañjoom' na cwil'aaya je'. 4Jo' chii xeⁿ niom ñ'oom na maleichuuna' 'o ñequio nn'aⁿ'yo' na cwilayu', caty'iom'yo' ts'iaaⁿ'ñeeⁿ nn'aⁿ quii'ntaaⁿ'yo' na tit'maⁿ la'xmaⁿ na catu'xeⁿna ñ'oom 'naⁿ'yo'. 5Matsjo̱o̱ na luaa' cha catseijnaaⁿ'na' o'. ¿Aa nnts'aacheⁿna' na tjaa'naⁿ meiⁿñecwii ts'aⁿ quii'ntaaⁿ'yo' na jndo̱' ts'om na nntseijndaa'ñê ñ'oom na maleichuuna' 'o? 6¿Aa maxjeⁿ maty'iomyana' na cwiqueⁿ'yo' ñ'oom cjoo' cwii nn'aⁿ'yo' na mati matseiyu'? Jo' chii cwitjomndyo' jo nda̱a̱ nn'aⁿ na cwitu'xeⁿ ñ'oom, meiiⁿ na joona nchii nn'aⁿ na cwila'yu'. 7Juu na cwila'ntja'ndyo' ñequio nc'iaa'yo' na cwila'yu' ma'mo̱ⁿna' na t'maⁿ waa na cwila'tjo̱o̱ndyo'. Yati caljoya n'om'yo' nawi' na cwil'ana 'o, meiiⁿ na cwinty'ueena 'naⁿ'yo'. 8Sa̱a̱ 'o xuii' na cwil'a'yo', mancjoondyo' cwita'wi'yo' nn'aⁿ'yo' na cwila'yu' hasta cwinty'uee'yo' 'naaⁿna. 9¿Aa ticaliu'yo' na joo nn'aⁿ na cwiñequiandye cantyja 'naaⁿ' natia ticalaxmaⁿna cantyja na matsa̱'ntjom Ty'o̱o̱ts'om? Tiñe'quio'nn'aⁿndyo' cheⁿncjo'yo' cantyja 'naaⁿ' ñ'oomwaañe. Nn'aⁿ na cwe' cwitjomndyeyana ñ'eⁿ nn'aⁿ na tyoo'uncona, tixocala'xmaⁿna cantyja na matsa̱'ntjom Ty'o̱o̱ts'om, meiⁿ nn'aⁿ na cwila't'maaⁿ'ndye 'naⁿ na cwe' nn'aⁿ l'a, meiⁿ nn'aⁿ na cwe' m'aⁿya ñ'eⁿ nn'aⁿ, meiⁿ naⁿnom na cwe' ñ'eⁿ ntyjenom m'aⁿ, 10meiⁿ nn'aⁿ na cwinty'uee, meiⁿ nn'aⁿ na queeⁿ n'om 'naaⁿ' cwiicheⁿ ts'aⁿ, meiⁿ naⁿcandyee, meiⁿ nn'aⁿ na cwitioñ'oom nn'aⁿ, meiⁿ nn'aⁿ na cwinquio'nn'aⁿ ts'aⁿ cha nnda̱a̱ ntjeii'na 'naaⁿ'aⁿ. 11Ñ'eeⁿ'ndyo' 'o na ñejla'xmaⁿ'yo' nmeiⁿ' cwitjo̱o̱cheⁿ na nla'yu'yo', sa̱a̱ je' jnda̱ tmaⁿndyo', jnda̱ tqueⁿndyo̱ Ty'o̱o̱ts'om 'o, jnda̱ tqueeⁿ 'o na tjaa jnaⁿ la'xmaⁿ'yo' ñequio xuee' Ta Jesucristo ndo' cantyja 'naaⁿ' nquii Espíritu na cwiluiiñe Ty'o̱o̱ts'om cwentaaya. 12Waa ñ'oom na cwilue nn'aⁿ: "Wanaaⁿ na nnts'aa meiⁿljo'cheⁿ na l'ue ts'o̱o̱ⁿ". Mayuu' na ljo', sa̱a̱ ticha'tso mateijndeiina' ts'aⁿ. Ñ'oom na mayuu' wanaaⁿ na nnts'aa yuu na l'ue ts'o̱o̱ⁿ sa̱a̱ ticatsona' na cwii na mats'aa nlqueⁿna' xjeⁿ 'naaⁿ'na' ja. 13Mati cwilue nn'aⁿ: "Juu nantquie tseixmaⁿna' cwentaa' tsiaa' ts'aⁿ, ndo' tsiaa' ts'aⁿ tseixmaⁿna' cwentaa nantquie." Ñ'oom na mayuu' jo', sa̱a̱ we nnom nmeiⁿ' nnts'aa Ty'o̱o̱ts'om na nndyuena'. Sa̱a̱ nchii tqueeⁿ seii' ts'aⁿ na cwe' luaa' nnc'oom ñ'eⁿ cwiicheⁿ ts'aⁿ, tqueeⁿ seii'a na laxmaⁿna' cwentaa' nqueⁿ na matsa̱'ntjoom, ndo' jom m'aaⁿ cwentaa' seii'a. 14Ndo' cha'xjeⁿ na tquiaaⁿ na wando'xco Jesús mati nñequiaaⁿ na nntando̱o̱'xco̱o̱ya nc'e najndeii na cwiluiiñê. 15¿Aa ticaliu'yo' na juu seii'yo' laxmaⁿna' cwii taⁿ' seii' Cristo? ¿Aa maty'iomna' na nntseitjo̱o̱ⁿ'a juuna' ñ'eⁿ cwii yuscu na cwe' luaa' m'aaⁿ ñ'eⁿ nn'aⁿ? Meiⁿchjoo ticaty'iomna' 16¿Aa ticala'no̱ⁿ'yo' quia na matseitjoom'ñe ts'aⁿ ñequio sculjaa', ñe'cwii sei' laxmaⁿna? Ee ñ'oom' Ty'o̱o̱ts'om na teiljeii matsona': "Wendye joona, ñe'cwii sei' la'xmaⁿna." 17Ndo' na luaa' waa, quia na matseijomñe ts'aⁿ ñequio Ta Jesús, ñe'cwii cwiluiiñe tsaⁿ'ñeeⁿ ñ'eⁿñê. 18Cha'cwijom na jndeii maleinom ts'aⁿ cha na ticat'uii cwii na teincuu' jom, maluaa' cal'a'yo' na tic'om'ya'yo' ñ'eⁿ ts'aⁿ na cwe' luaa'. Ee nt'omcheⁿ jnaⁿ na mach'ee ts'aⁿ ticat'uiina' seiiⁿ'eⁿ, sa̱a̱ ts'aⁿ na matseitjoom'ñe ñ'eⁿ cwiicheⁿ ts'aⁿ na cwe' luaa', matseicw'aa'ñê jnaⁿ seiiⁿ'eⁿ. 19¿Aa ticaliu'yo' na cwiluiiñe seii'yo' wats'om cwentaa' Espíritu Santo na m'aaⁿ quii' n'om'yo' na jnda̱ tquiaa Ty'o̱o̱ts'om na c'oom ñ'eⁿndyo'? Jo' chii ticalaxmaⁿ'yo' na nñequiandyo' na nl'a seii'yo' yuu na queeⁿ n'omna'. 20Ee jnda̱ seijnda Ty'o̱o̱ts'om 'o ñequio cwii na jeeⁿcheⁿ ndya' jnda. Jo' chii laxmaⁿ'yo' na cala't'maaⁿ'ndyo' jom ñequio seii'yo' ñequio espíritu 'naⁿ'yo' ee na we ndii' joona' la'xmaⁿna' cwentaaⁿ'aⁿ.
1 Corintios 6